text:
15
1
Enen tiiɗuɓe e gomɗinal ɓen, hiɗen haani tambitaade lo'ereeji ɓen ɓe tiiɗaa ka gomɗinal, e wota en ɗaɓɓu ko welata en kon. 2
Yo mo kala e men weltinir ɲokondo mun on ko moƴƴi fii tiiɗingol mo ka gomɗinal. 3
Ko fii *Almasiihu on ɗaɓɓaano ko welata mo kon, kono wano bindi ɗin holliri non: «Hoyreeji wonɓe ma hoynude ɓen yanii e hoore an.»ɲ 4
E hin-le ko adanoo windeede kon fow wonanii en jannde, fii no heɓiren tama'u on sabu ŋaɲɲaare nden e wakkilaare iwrunde e bindi ɗin.
5 Yo Alla, Jom ŋaɲɲaare nden e Jom wakkilaare nden, yeɗu on wonugol miijo wooto, e nder jokkugol misal Iisaa Almasiihu on, 6 fii no mawniniron Alla, on Ben Iisaa Almasiihu Joomi men on, e nder nanondiral e kongol gootol.
7 Jaɓɓondiree no moƴƴiri, wano Almasiihu on jaɓɓori on non, fii mangu Alla ngun. 8 Ko mi woni wi'ude, ko Almasiihu on wonii kurkaadu Yahuudiyankeeɓe ɓen fii ɓangingol goonga Alla on, e nder haqinqingol fodaariiji waɗanaaɗi baabiraaɓe ɓen, 9 fii no ɓe wonaa Yahuudiyanke ɓen mawninira Alla fii yurmeende makko nden, wano windori ka Zabuura non:
«Mi mantete e hakkunde leƴƴi ɗin,
mi beyta fii teddingol innde maa nden.»ŋ
10 No windii ton kadi:
«Ko onon, yo leƴƴi, weltodee e jamaa makko on!»p
11 No windii ton kadi fahin:
«Onon leƴƴi ɗin fow, jarnee Joomiraaɗo on,
awa kadi yo jamaaji ɗin fow mantu mo!»q
12 Isaaya kadi no wi'i:
«Geeƴol Yassaa'u ngol feeɲoyay,
ko ngol immoytoo fii ardagol leƴƴi ɗin,
leƴƴi ɗin tanƴinora ngol.»r
13 Yo Alla, Jom tama'u on, hebbin on weltaare e ɓuttu fow e nder gomɗinal ngal, fii no heewiron tanƴinaare immorde e bawgal *Ruuhu Seniiɗo on.
Fii Golle Puulusa ɗen
14 E telen-ma mon, yo musiɓɓe an, min tigi miɗo felliti hiɗon heewi moƴƴere e faamu timmungu, e hiɗon waawi waajondirde. 15 Ko ɗun waɗi, e nooneeji goo mi windiranii on cuucal, fii andintingol on toɓɓe goo ɗe jangunoɗon, sabu moƴƴere nde Alla waɗanimmi nden 16 wonangol Iisaa Almasiihu on kurkaadu fii ɓe wonaa Yahuudiyanke ɓen, e nder ko Alla toɗɗii mi kon fii Kibaaru Moƴƴo makko on, fii no ɓe wonaa Yahuudiyanke ɓen wonirana mo sadaka weloowo mo, laɓɓiniraaɗo* Ruuhu Seniiɗo on.
17 Sabu humondiral an e Iisaa Almasiihu on, miɗo waawi mantorde golle ɗe mi woni gollande Alla ɗen. 18 Ko fii mi suusataa wowlude si wonaa ko Almasiihu on waɗiri e an kon fii addugol ɓe wonaa Yahuudiyanke ɓen ɗoftorgol Alla kongol e kuugal, 19 tippude e doole maandeeji e kaawakeeji moƴƴi e bawgal Ruuhu Alla on. Ko wano non, gila *Yerusalaam mi taarori non haa hewti Iliriiya, mi yottini Kibaaru Moƴƴo Almasiihu on fow. 20 Awa anniyee an on ko feɲɲingol Kibaaru Moƴƴo on nokku ka tawata Almasiihu on andaaka, fii wota mi darnu e hoore didol goɗɗo. 21 Kono wano windori non:
«Ɓen ɓe feɲɲinananooka yi'oyay,
e ɓen ɓe nanaano kadi faamoyay.»s
22 Ko ɗun wonnoo mi haɗude soono woo yahugol ka mon.
Eɓɓooje Puulusa ɗen fii Yahugol Roomu
23 Kono jooni mi gaynii golle an ɗen e ɗii nokkeeli. Gila duuɓi buy miɗo faalanoo yahude ka mon. 24 Nde miɗo yaha Espaaɲi, miɗo tanƴinii yiidugol e mon e nder ko mi rewata ɗon kon, mi weltora wondugol e mon seeɗa. Onsay, wallon mi no yahugol e ndin leydi neworanammi. 25 Fewndo ɗoo miɗo yahude Yerusalaam fii kurkanagol yimɓe Alla ɓen. 26 Ko fii ɓe Masedonii ɓen e ɓe Akaaya ɓen no faalaa mooɓindirde goɗɗun e nder jawle maɓɓe ɗen fii miskinɓe wonɓe e hakkunde yimɓe Alla ɓen Yerusalaam. 27 Awa, hiɓe weltori waɗugol ɗun, ɓay hiɓe haani ɓe waɗande. Ko fii, si ɓe wonaa Yahuudiyanke ɓen heɓirii barkiiji Alla ɗin sabu Yahuudiyankeeɓe ɓen, kamɓe ɓe wonaa Yahuudiyanke ɓen kadi hiɓe haani ɓe wallirde keyeeji aduna. 28 Si mi gaynii jonnude ko mooɓindiraa kon haanuɓe hendaade ɓen, mi rewoyay ka mon, nde miɗo yaha Espaaɲi. 29 Miɗo andi, nde miɗo yaha ka mon, mi yaaday e barki timmuki Almasiihu on.
30 Mi wakkilinii on sabu Iisaa Almasiihu Joomi men on yo musiɓɓe an, e sabu giggol Ruuhu Alla on, dartodugol e an e nder fewtingol Alla toraaje fii an, 31 fii no mi hettora e juuɗe yedduɓe wonɓe ka diiwal *Yahuuda ɓen, e fii no gomɗinɓe ɓen jaɓira dokke, ɗe mi naɓata Yerusalaam ɗen, no moƴƴiri. 32 Ɗun, mi hewtiday ka mon e weltaare, si tawii ko ɗun woni faale Alla on, hara en fow en heyɗintinoday. 33 Yo Alla Jom ɓuttu on wondu e mon on fow. Aamiina!


c: text/html

text:
So maayde arii, hol ko keddorte-ɗen e dakammeeji, ɗi meeɗno-ɗen e aduna ? Haa e denndaangal muusallaaji, ɗi meeɗno-ɗen heɓde kadi ?
So goonga, juulɗo fof ina yiɗi ruttaade e Alla, hootde e Alla, kono wonata tan ko e fommude, ina wiya haa ndee, haa ndee, … !
Miin e hoore am, e sahaa nde ngon-mi sagata jahroowo e duuɓi capanɗe tati ndee, mi aadiino ko mi ɗigganoowo Alla, kono, nde ndaň-mi ɗi, mbirtii-mi ɗoon, miɗo wuuɗa, mi wonanaani Alla miin fof. Jooni, mi wirtiima duuɓi capanɗe joyi, mi ronkii haa jooni hootde e Joomam, miin fof. Mi wonana Mo, miin fof, ko suuɗii e ko feeňi.
Waasde mi wonande Mo, miin fof, firtaani yoolaade mi e kaɗe Alla, cangarte e belaaɗe fittaandu am ɓole.
Alaa, miɗo yetti Alla no feewi e oon bannge. Miɗo haɓa e fittaandu am, ngam daraade e baɗɗiiɗi diine am e etaade rewde ɗi kaaɗdi baawɗe am. Kono miɗo anndi aduna e tuuyooji mum e ngooyooji mum ina keddii jogaade geɗal mumen e ɓerngel am.
Hol no mbaɗat-mi ha mi yettoyoo e rommet faandaare am alliyankoore ?
Njiɗ-mi ko ŋarbiŋarbunde ha mi yettoo e tolno toowɗo e runnjo alliyankeewo am, ha mi ɓura ɓadtaade Alla, mi waɗta gunnondirde e Mum, mi ɓooroo e kala ko fa’ti e seremelleeji aduna e giirigaaraaji mum.
Kono, laawol jettinoowol toon ngol, engol heewi giye, tuppe e coomsoome liddinooje jaawgol taccude mi yolnde ndee, walla yaltude mi e nder woyndu nduu, hono no aarniri ɗum Ash sheykh ash shuyuukh, sheekhul Murabbi, Ceerno Maalik Sammba Taara Njaay.
Yoo Alla semmbin mo, sellina mo, o ɓooya duusirde en jaŋde diine yuɓɓunde, laaɓnde, Ƴoogaande e sewnde seniinde, Al Qur’aana, Deftere Alla teddunde ndee, jaŋde nde yeɗata jiyaaɓe Alla e nder dente diine, cosiraaɗe tan ngam ɗuum.
Leeltinta neɗɗo dawde feewde e Alla ko juutnande hoore mum nguurndam, e wiyde Al ‘aalimul Allaama, Sheekh Aalii Ɗanɗaawii, _radiyal Laahu Ta’aalaa anhu_.
Neɗɗo hoɗi tan ko e riiwtirde no doole mum potirnoo happu lajal mum.
Tee maayde ko ko yettii haa e les koyɗe anndaa, tinaani, maataani. Nde tawnoo ko nde Maram-Hodoore, Paate-Jamfotoonde ! Anndetaake ko hol ndeen ? Hol toon ?Hol no ? E hol ko ? Ɗee naamnde fof, ko e kumpa keddii, wonande ko ɓuri heewde e yimɓe !
Nde arat, nde hiibiloo neɗɗo e naange e hoore cagataagal mum, walla nde felmoo ɗum e nder mbunndu mbunndi eɓɓooje mum ! E wiyde Sheekh Haamiidu KAN, e deftere mum, anndiraande Inta-Aanniinde.
Yimɓe heewɓe ɓadtiiɓe Alla, ustiniiɓe e teddeendi aduna, ina hasii hade mumen maayde, so nde yontii, etee tintee, etee, ende newanoo ɓe.
Ɓeen ngoni yahɓe haa pooli maayde. Nde wayti no hay huunde e mumen nii.
Ɓe koɗni nde e nder maɓɓe, ɓe koɗdi e mayre, ɓe mbaɗti nde no musidɗo maɓɓe nii.
Ina jeyaa e ɓeen nganndu-mi walla njanngu-mi e defte walla njeewtanaa mi : Lamin Maamuudu KAN, Ceerno JALLUƁE, e Ceerno Hammee Baaba Talla.
Ɓee ɗoo tato hay so tawii kaňumen fof ko haalpulaar’en, yaama nii tawa kadi ko ɓe banndiraaɓe sabu wonde ɓe fuutankooɓe, kadi ko ɓe juulɓe, so ina jojji haalde; kono, eɓe ceerti no feewi ciifol e ciirol nguurndam.
Lamin ko guurdanooɗo, jiidaaɗo, jiidanooɗo fannu golle, luggiɗiniiɗo e ganndal tuubakiri e ɗemɗe mumen. Kono gittannooɗo diine geɗal e nguurndam mum, mo fotndaano dewal mum e hay huunde, welsindinooki hay jookdu wooturu e jookli joyi lislaam. Maa mbiyaa nii Lamin ko suufiyanke cuuɗiiɗo, koɗɗo e teeru, dewoowo Alla katpat, mo jaɓaano kadi daɗee e senngo wooto e banngeeji nguurndam aduna.
Ko o nuunɗuɗo, nuunɗuɗo e kala ko o gollata. Waɗii sahaa emin njeewta, o wiyi Tijjaani :
– Miɗo jogii ngesa, njiɗ-mi ko mahde toon kuɓayel e taarodde, mi jaňtoyoo toon, miɗo rewa Alla ko heddii e nguurndam am koo.
Ɓeydii-mi yenaneede Lamin ɓenndii e dewal mum Alla, haa dartii e darnde suufiyankooɓe dogɓe aduna, ngeggani ladde ngam hoɗnude Alla Gooto e ɓerɗe mumen.
E wattan nguurndam makko, o wayiino no kollaaɗo timmugol ko o rokkanoo yo o wuur. Kala ɓe o jogodinoo fotdeeji o waɗdii e mumen haa timmi, haa paami e haala makko, ɗum jammini ko mbayniigu.
Lamin toɗɗinooma lootoowo ɗum, haa e juuloowo ɗum, haa e nokku ɗo fotata wireede so hootii e Joomum. Balɗe seeɗa pawtii heen, Lamin hooti e Joomum, e nder galle mum, caggal nde gayni waɗde baɗɗiiɗi mum e galle mum.
Lamin hootii e Joomum kootol newingol, ɓuuɓngol, kono kadi bettungol.
Birnogol makko waɗii bettere mawnde, bettirii yimɓe deestinooɓe mo, ɓe nganndaano tigirigi tolno alliyankaagal makko sabu njoginoo e makko tan ko yiyannde boowaliire, adunayankoore, tawi nganndaano ko e suufiyanke cuuɗiiɗo coccondirtunoo, nguurdunoo, gunndondiroowo e Alla e kala ɗo woni e no woniri, mo hoɗdunoo e mum Alla e nder ɓernde mum.
Arɗo JALLUƁE ko gooto e maamiraaɓe Lamin Maamuudu KAN mo pillino-ɗen jooni cakkitte nguurndam mum oo.
Arɗo JALLUƁE ko neɗɗo jom teewu e ƳiiƳam nii, kono ko e pentol coňce, nganndu-moo-mi. Ngool pentol coňce, ko deftere wiyeteende Inta-aanniinde, nde Sheekh Haamiidu KAN winndi.
Mbiyen Sheekh e Lamin e Arɗo JALLUƁE fof ko suudu wooturu. Ko ɓe iwdi maam Alfaa Siree JALLO, jontidaaɗo e Sheekh Umar Fuutiyyu TAAL
E mayre, Sheekh hollii en wonde Arɗo JALLUƁE, baaba mum dewal-rona-laamu, ko laamɗo, kono ko laamɗo nuunɗuɗo, moƳƳo, jamyamo, ɓoorniiɗo wutte laamu kono mo heɓtinirtaake ɗuum, Alla mum lesɗinde hoore mum.
Ko dewal Alla e yankinaare e newaare o heedni dow arɗoyaagal makko. O wonaa neɗɗo aduna ko o neɗɗo Alla.
Nde o fayi e hootde e Joomiiko, o heblaniima ɗum, gila hollude ɗo foti wireede, e yamirde gasanegol womnde mum e nokku ɗo toɗɗii ɗoo, ňootde kasanka mum, o yamiri Ceerno Jalluɓe yoo janngin Barka, maccuɗo makko, no maayɗo lootirtee, mbele so sahaa oo yontii ina loota mo, o noddiino kadi batu kuuɓtidinngu denndaangal ɓesngu leydi Jalluɓe, ngam waynondirde e mumen, tawa faandaare ndee ko yiɗde anndude dewoowo mo heen ňamaande hakke laamu, ha o yaafnoo ɗum, walla ko o fodannoo ɗumen omo waɗa ko o waɗaani…
Ko nii Arɗo Jalluɓe waynorii leydi mum ko adii nde hawrata e lajal. So goonga, Arɗo Jalluɓe ko tiimtindorgal wonande winndere fof !
Jooni ngudditen hello cakkitte nguurndam Ceerno Hammee Baaba TALLA, kanngameeri ganndal diine Lislaam mawndi. Yoo weluya Alla won e makko, wonira noon e denndaangal maayɓe juulɓe.
Ceerno fooynirii Fuuta fitirla ganndal, pooynugol maantiniingol. Ko kanko heɓɓitii, Fuuta, haɗi ɗum limteede e leyɗeele majjere, e yonta men.
Caggal fergo Sayku alaa kadi guurtinirɗo no makko nii Lislaam e nder reedu Fuuta. Galleeji diine keewɗi ko ɗo makko njappili, haa njaynii pooye mumen.
Yoo Alla yoɓ Ceerno hakke darnde e wuurnude jaŋde lislaam e ňiiɓnude ganndal e ňiɓde ɗum e nder denndaangal jookli winndere ndee, Fuuta e ko ɓuri teeŋtude.
Ceerno nde waynotoo aduna ndee, nde laamu tini o sellaani, oon sahaa ko e laamu tuubakooɓe. Ngu neli doktoor tuubaako yoo yah Cilon safra mo, toppitoo cellal makko.
Nde tuubaako oo yettii galle, Ceerno habraa garal oon. Ceerno jaabii, wiyi :
– Yo o haaɗ toon, sabu ngon-mi ko e sukraat, kallu-lahaa, keerol hakkunde nguurndam e maayde.
Faandaare makko e calogol ngol ko famminde yimɓe ɓee malayka pittaali, az’raa’iil yettiima, tee o yiɗaa ko tunwi fof ɓadoo mo ɗoon, ko ina leeltina nootoyogol makko Joomiiko !
Eskey, oo neɗɗo Alla, laaɓɗo laɓɓinnooɗo dewal mum Alla.
Cuňtanaaɗo kadi mbirniindi.
Ko Ceerno koo ne kadi, ko winndannde seeknde aada, heewnde ko janngetee e mum !
Ɓee worɓe tato fof, ndikkondirii e maayde, kulaani nde kadi kollii en no maayretee, yeru Arɗo Jalluɓe hollirnoo Ceerno Jalluɓe no maayretee, kaňum fof e wonde Ceerno. Heddii ko ňaago-ɗen tiiɗde e diine men, haa e suusirde nii maayde, saanga nde heedi.
Tawa ko teddeendi tuuyooji aduna ɓe poolii ɗum, Alla hoɗii e pittaali maɓɓe, e ɓerɗe maɓɓe. Ma en ndokkoy yeruuji e ɗuum e nder nguurndam yoga e yimɓe.
Miin e hoore am, maayde meeɗii gijaade mi, haa ceedii-mi nde laabi ɗiɗi e nguurndam am. Mi wuuri maale mayre. Haa nimsit-mi hojom fof, e hojomaaji ɗi mbaɗnoo-mi e nguurndam am ko aldaa e dewal Alla.
E hattan Alla, nde ndaɗ-mi e ndeen boomaare, koot-mi e Joomam, ngonan-mi Alla, njaltu-mi e geɗe aduna, fotde lebbi lebbi e banndum. Haa ngontu-mi Alliyanke.
Caggal ɗuum kadi, njikii-mi e aduna, koot-mi e giirigaaraaji mum, yiiloyaade wuurnude yeewtidiiɓe am, cohirɗe am, ɗe ngalaa hakkille, cokcokinooje e am ngam yiɗde huuɓnaneede tuuyooji mumen.
Njejjit-mi ….eey njejjit-mi maayde kay !?, ngoɗɗin-mi ɗum kadi hoore am. Ngustu-mi ko tawnatnoo-mi Alla e nder am, ndeertanii-mi, ngokkan-mi nguurndam no sagata debolemmbo, cikkoowo kala ko ballii e dow leydi walla haa dowtidow koode e wirngallooji e nder kammuuji, mi yowtat ! Tawi ina woɗɗi wonde ɗuum ! Hol ko saabii miɗo sikka ɗuum !?
Waɗi noon, ko jahdiiɗo am oo walla yahdiiɓe am tagaaɓe e hollalde hoňre ɓee, e dow leydi ɓee, gooto heen fof nana woyra bannge, ina naamndoo geɗal mum e am. Tee ko alaa e sago keɓa geɗal mumen e am, miin mo ɗe cinndii e mum oo.
Ňaamde, yarde, ɓoornaade, hoɗde, yiyde, heɗaade, haalde, yiɗde, … ko baɗe cemmbinooje goodal am e nguurndam am, ngal ŋakkiraama heen tabitinde fof, mi feewataa, mi feewnittaako. Kala ko luuti ɗum, ɗe ɗaccataa kam mi deeƳa, so wonaa mi ummoo, mi waɗana ɗe ko woni ngoƳa majje koo.
Mbele so fartaŋŋe daňanooma haa heen gootel fof artii e sago am, ma mi huutoro ɗum fotde no pot-mi huutoraade mo nii, tawa o raaytataa, mi abboo mo e to ɓernde am wokkanta yo mi tawoy mo too, kanko jahdiiɗo am oo, tergal am, cohirgal ngal ?
Nde tawnoo semmbe miijo e ɓanndu, Ƴaaňorɗe am, dogooje e am, dognooje semmbe goodal am ɗee ko biyɗe weŋ, daɗɗe e kala ustaare coftal e pellital, kannje fof eɗe njaɓi nootoraade mi e ɗoftoraade mi no njiɗir-mi fof, to njiɗ-mi fof e ko njiɗ-mi fof. Eɗe ngeeltanii mi haa ko foti alaa, maale calogol walla ngaameela, eɗe ngoɗanii kam ɗum.
Enen fof, no potir-ɗen ko en yejjitooɓe, sabu wonde tagoore lohnde, nde waraangooji podooje aduna pooɗirta baŋ-yoo- baŋ, nde waawaa faddaade e dartanaade heen hay wooto so mbippii ɗum !
Aadee e nder aduna, ko yeru tawre nebam e nder boloŋ jonketeeɗo, ɗoftiiɗo semmbe jonkugol jonkoowo; no oon jonkoowo semmbiniri jonkugol mum fof, neɗɗo tinira noon no yonkortoo nii.
Aadee ne, e nder dunndu ngooɗelaaji haa e bayliwaylingol sahaaji e sippirooji nguurndam ňallaliyankooji ko noon siforii, ko o ɗoftiiɗo, hay huunde o alanaa hattan e ko regginta mo koo. Hay so e hakkille makko omo sikka won ko o waawani ɗi walla waawi e majji.
Hay so en ndafaama, juutii en njahaani, njoorto men e fooɗtude lajal men jaaloto, kooten kadi e eɓɓooji aduna.
Sabu haalpulaar’en tinndii mbiyii :
– Wonaa rafeede woni maayde, hay so ko damal ɓadingal, ɓallinoowal maayde. En njejjitaani, maayde peral ina jawloo en, tawa tintaaka, maataaka, jooɗtoraaka !
Ňande kala e Alla, eɗen njiya maayɓe, kono cikkaten ko en maayataa, hakkillaaji men pooɗantoo tan ko nguurndam.
Eɗen pooɗanoo janngo, tee janngo garoowo oo, so o yettiima, o ɓennii, o artataa ! Nguurndam ustiima, lajal ɓadtiima.
Neɗɗo ina fooɗanoo wuurde, ina sooynoo wuurde moƳƳam e nder janngo, tee ɗiin janngooji ko kannji jooɓotooɗi balɗe makko. Kadi o waawaa jattinaade e waasde teeɗanaade gargol majji. Soomdaa e majji ko nguurndam e maayde fof. O alaa hattan suɓaade gootel, hono nguurndam, ko yiɗi koo, o duuňta maayde haa cay !
Tee ɗuum aaɓnantaako mo. So wonatno, ndeen o wontata tagoore saasoore. O wonaa ɗuum ko o ňola-guurngel, dottanaangel, lajanaangel, nguurndam !
Gooto e men fof miijotoo ko maayde winndanaaka ɗum, winndanaa ko woɗɓe. Haa ko ɗuum waɗi, neɗɗo tiindintaa nde e hoore mum. Tee neɗɗo, ina yenanaa ɗam nguurndam, wonaa caasoowo e majjam !
Yoo Alla wallu en laɓɓinde dewe men. Ňiiɓna en e rewde Ɗum. Tawa kadi ndewirten Mo ko ngam yiɗde Mo, kono tawa wonaa ngam hulde naatde Jeyngol walla weltinireede Aljanna, kono tawa ko ngam yiɗde Mo e yiɗde huccitde e Yeeso Makko Hormanteewo ngoo, Lewlewtoowo ngoo, hoybinanora en kaaɗeeki maayde.
*Kuɗol* : Aamadu Tijjaani Siidi Bintu Shariif, winndiyanke, wiɗtiyanke, kebloowo heblooɓe.

robotstxt: allowed

filter: keep


text:
Ɓoso nguurndam ine moƴƴi, kono foti yahdude ko e jiɗaaɗe renndo. Ƴellitagol karalleeje kese nder teeminannde 21ɓiire, waylii ko heewi e yuɓɓo nguurndam men, wonaa tan ñarungal maa golle beeɓtinaaɗe kono kadi ngol ɗoon baylagol deŋiima haa e ɗaɗi ngaanndiiji, ɓe enternet macciɗini, hiiɗi, kommbondir-ɗen e koye men.
Ine gasa tawo rokkude anndinoore hawraande “nguurndam keeriɗam” ɗeɓa saɗde, kono won wakar piiltotooɗo neɗɗo, joopotooɗo nguurndam mum keeriɗam foti ko haaɗtineede, dammbee nder cuuɗi, tawi fusanaaka ɓale. Kabaruuji keewɗi ine kewa nder cuuɗi, mbaɗtindoo fusde ɓale njalta boowal, werlee nder laylaytol renndo binaadu yimɓe tina. Ko ɓuri heewde e yimɓe, ɓuri hatojinde fof, ko sarde binndanɗe, nate, widiyooji maa hitooji ñidduɗi ceyfitooji.
Gila nde fannuyankooɓe karalliiwal njiyti laylaytol renndo, jaaɓnirɗe ballitooje sarde kabaruuji ceeraani e soseede ko wayi no, instagram, Snapchat, Tiktok, Twitter, Pinterest, whatsapp ekn. Ɗee jaaɓnirɗe kala, neɗɗo ine waawi huutoraade ngam sarde kabaaru foti ko goodɗo maa pefindaaɗo etee eɗe kattani loowde nate walla widiyooji. Ɗee jaaɓnirɗe limtaaɗe jaaɓngal heen kala wontii boowal pettum peral ɗo neɗɗo huuñcata nguurndam, nder mum boowal mum, holla winndere ndee no wuurdi. En njettiima e daawal ɓoornaade ceelti-beelti waɗa widiyooji ine yeeynira ŋari mum. Neɗɗo noon, so wiyaama holi aan ? Jaaboo : « miin Yero Dimo ». Hay sinno ko o dimo, o yeeynirii. Kala ko neɗɗo woni, fotaani yeeynirde, ko yeeyniraa happitaama. Kori ndee yontannde hesere hawrunde e ɗam nguurndam, mahii heen njogoraani yoordude heen ? Yo Allah daɗndu gajjiiɗo e bone belliniiɗo. Yoga heen ndewrata ko e mogooji ngam wejde nguurndam mumen, kono ɗum kala ko no ɓoti ŋabbiri e cate tan, sibu ko lewande gargaaji hannde ɗii laawol mumen janngo mbaɗta ñemmboyde. Jaggirɓe ko ɗum woni pinal jahdowal e aduna oo, kala ko wonaa ɗum ko geɗe ruttiyankooje. Denel noon ƴoƴii, saka poɗɗel jibinnoongel ɗum. Nguun cumu ñoomre nder ceeɗu pulum, ndeɓoowu nder renndo ngoo fotii waɗaneede faddo-cumu, mbaasen yawde doombel sibu mum waasde yonde sasa, kono njaggiren ɗum ine waawi yulde sasa. Ɗee baɗe kaantorinɗe, foti ruggireede ko gila to ɗaɗi gubbiiɗi e luurooji, ngati kala ko foogaa e lekki ɗuum woni ko wiltoyta e mum. So yontannde ndee waawiino faamande hoore mum, kuutorgol mumen ɗee karalleeje kese ko fettinannde Kummba Pullo e ŋoral maayo, maa heñotono ŋoɓoo gila ɓurani ɗoo weejde.
Kewuuji galle, jeewte keeriiɗe, caɗeele pooye, ekn wonti hannde geɗe bejeteeɗe e laylayti renndo. Etee so en ƴeewii, ine jeyaa e ko addanta neɗɗo hormeede, hersee, ittanee geɗal, ko suuraare, mawɓe men ine mbiya: “ woto bannde en nganndu no nguurdu-ɗaa, ko duwaaw ”. Neɗɗo kumpaaɗo fiyakuuji maa, ine horoo yiytude damal no naatiri e maa, kono so a wejanii ɗum nguurndam maa keeriɗam, ko aan lewani ɗum laawol. So on luurdoyii daña ko aybinir maa, ngati so fowru riddii sagata yiyi ko e jaɓɓal mum. En mbaawaa limtude jaaɓnirɗe ɗee, tawo en innaani yuman jaaɓngal hono Facebook, ko geese ɗo yimɓe kala ceŋondiri, mo nganndu-ɗaa e mo a anndaa fof huunde kala ine saaktee heen. Filmeeji bonɗi, nate poppole, bottaaje, kiraaɗe, kala no joom mum woniri wuurdi nder galle, ko maa nata waɗa e facebook ine yiyloo jowe tawi anndaa lekki mbaɗki baaje kii, ko heen kaɓɓooje ɗum njaltata. Jiidaa e ngonka neɗɗo oo to bannge fittiwal alaa e sago o winnda o lollina e laylaytol renndo adunaaru nduu annda ngonka makko oo sahaa no siforii, wiyde mbiɗo wondi e wemmbere, won mo njiɗ-mi, ko mi jeewaaɗo ekn. En kaalaani nih, lollinooɓe e enternet ine caakta no nguurdi e suddiiɓe mumen maa e worɓe mumen, ɗaɓɓira sehilaaɓe mumen Facebook bagginaali. Yoga heen hankadi pawii nguurndam mumen keeriɗam fof, ko e laylaytol renndo so njooɗiima ñalawmaare huurnde ceŋaaki e enternet, koye udda ñalda e miijooji. Ɓurɓe famɗude gacce ɓee, caakta e Facebook yo nelde kaalis ko coodiri ceŋdi ; Nattugol nguurndam keeriɗam, joom galleeji en ndaɗaani heen yeru, miin e galle am min ngeggii hannde, ko e ɗanngal min ngoni, mi waɗtii yiyrude cuddiiɗo am kaalis, mo ummoraaki e am, mbiɗo yiɗi cuddiiɗo am, alaa fof ko waɗantaa kam ekn.
Feccere yimɓe wuurnooɓe hanki e sutura, huutortooɓe Whatsapp maa Facebook mbaɗti ko wejde nate mumen ɓooyɗe, ine pillanoo winndere ndee callalal jikingal e ɗeen geese no nguurnunoo e duuɓi paaltiiɗi. Nguurndam men kala, wontii hannde ko ɓaŋŋintee, hollude ɗaŋre ndee ngonka mum. Yo laaɓtu e hakkillaaji, en loowdaani yimɓe ɓee kala e saawdu wooturu, so wonno ceŋalal so seɗaama seɗtaama mo jeyaaka e ngal callalal fof saamat ɗacca heddiiɓe ɓee nder.
Holi no foti hannde anndondirɓe nder laylaytol renndo, nder hojomaaji seeɗa tawi heen gooto kala fillaniima goɗɗo oo nguurndam mum keeriɗam, hade yontere ndee faataade tawi jokkondiral ngal taƴii, kono gooto kala won ko joganii goɗɗo oo ko ine hulda maa reentoroo ɗum. Holi baawɗo miillaade limre hawrunooɓe e punndi ceerti e punndi ? So yoga e kulle ɓaartinaama e neɗɗo, tawata ko jikkuuji mumen ine waɗi nannditooje. So doomburu ŋatii wuttat haa ɓuuɓa, won e yimɓe ko wujjanooɓe ma, nduttoo ine mballu ma yiylaade. Mboɗdi ko mbaroodi coppoondi, ko hono noon yoga e yimɓe laatorii soppirooɓe ɗemɗe, kala ko nani ngondaaka lamsindaade laaɓee, nana tan goongɗina palja, ceedtoo ko njiyaani. Ɓee heen ko jahe, werlirtooɓe tooke haala, won e yimɓe ko memiiɓe. Laylayti renndo, foti wonande en ko sewnde gostondiral e paggorgal gannde. Kono kadi fotaani hiiɗde en, halfa en, ndewen mbelemma pittaali men, ngati won ko ine wela neɗɗo tawa moƴƴaani e mum. Wayi ko no dakmitaade e ñamri nih, tawa moƴƴaani e cellal ɓanndu mum. Nde korndolli mbirtinoo paalel njuumri, loɓɓii heen. Ɗi tawi ine weli, ɗi loɓɓitii heen. Ɗi mbiyi : “no ɗum wayi welde nih, alaa e sago min naata toon, ngam min nguura nguurndam mbelɗam. Kono nde ɗi pelliti siynude ndeen feere, naatde ɗi e paalel njuumri ngel e darnude ɗi koyɗe woni gootum. Koyɗe ɗee ɗakkii e njuumri ndii, ɗi natti yiɗde ñaamde, ɗi ngoƴtaa koye majji no ɗi njaltiri. Ɗaccaani ɗi, haa ɗi maayi. Ɗum ko tinndol, ko njooɓaari aduna. Paalel njuumri ngel nanndi ko e aduna. Won yuurniiɓe mbelemma aduna, kono naataani. Won yuurniiɓe, naati tawa tinaani keɓii mbunndi. Heddiiɓe ɓee ne, comaani hay naatde.
Yo haaɗi-haaɗa haaɗ ɗo gure kaaɗi
Kala ko ɓurti heewde rufat, holi no ceerndirten yiylaade tineede e hisnude nguurndam mum keeriɗam? Neɗɗo fof, ine yiɗi tineede kono holi mosol jaltirgol foti huutoraade tawii wejaani nguurndam mum keeriɗam. Ngon-ɗen ko e renndo tonngaango e geƴƴelal gootal, kabrondiral ngal enternet weeɓtini kono ko ɓuri heewde e men ƴoogata kabaruuji mumen ko e pokopokolam ko goongɗi koo ceɗta e men naatat e tewru nduu. Laaɓndal ngal mberloto-ɗen, mbele ɓeen wejooɓe nguurndam mumen keeriɗam e enternet, natooɓe terɗe mumen, waɗooɓe hitooji ñidduɗi nefniiɗi, miijiima baɗte ɗee janngo ? Holi jaabtawol ɓe njoganoytoo sukaaɓe maɓɓe janngo ? Mbele wonaa geenol ɓe njaabtortoo ? « waɗ e geenol ko heen heƴata ». Mawɓe men mbiyi : “ Woto neɗɗo jaɓ sakkitaade e lahal ”. Ɗuum firti, yo neɗɗo salo konnguɗi ñidduɗi, baɗe nefniiɗi wona e mum ngati ko ɗeen geɗe ɓuri waawde teskeede e nguurndam aadee.
Neɗɗo ko tagoodi ndi seerataa e tagtaade maa taftaade hoore mum, kala ɗo o tolnii e duuɓi so ɗiin duuɓi kay ine njahdi e tolno hakkille oo. Rokkata mo ngool ɗoon taftagol ko sato makko, anndina mo jaɓaaɗe mum e goɗaaɗe mum. Ko e nder ɗuum, o faamanta hoore makko ngoƴa renndo kaa ɓurka jojjande ɗum. Leñol kala ine jogii goonga mum yeesoyankeewa e keɓtinirɗe mum. Ko e ɗeen keɓtinirɗe kuuɓtidinɗe, keɓtinirgal aadee anndatee wondude e tolno neɗɗaagu mum, no o neesorii tawi alanaa mo hay tanaa maa gacce. Ngoon renndo ngo o hoɗii, tawi ine hersira ɗum. Mbele waɗde saɗtataa wiyde ine rokka anndinoore huuɓdinoore “neɗɗaagu”? Won no leñol neesortoo waɗde, tawi keddingol ngol, ine hersira ɗum. So en ndokkii yeru e nder leñol Fulɓe, aawdi neɗɗaagu aadee ine ɓetee e ɗee ɗoo geɗe:
Hulde gacce
Fulɓe ko leñol goongɗinngol iwdi koyeera neɗɗo, ko cuusgol gacce. Nde wonnoo bone iwri mbuuɗu, ko sara. Firtaani noon, nanɗo ɗemngal ngal kala tawi jeyaaka e maggol ine addana ɗum faggitaade kiitorɗe maa kersirɗe maggol. Ko noon ne kadi, wonaa neɗɗo jeyaama e maggol tan, neesoo e ɗum. Nanɗo ɗemngal ngal noon, nehdiiɗo e maggol haa heɓindii pinal ngal, ɗii konnguɗi garooji ine waawi anndinde mo hulde gacce jeyaa ko e paarnorɗe maggol garwaniije:
1. Ganndal, laamu, debbo e jawdi yooɗataa ɗo gacce ngoodaani.
2. Neɗɗo yo hul gacce, woto o hul ŋacce.
3. So gacce nattii, nguura weeɓa.
Roondaade gacce
So silo helmere gacce ruttanaama, iwdi mayre ine holla en ko nde Pulaar, gacce ine faamiroo denndaangal geɗe gaccaaɗe maa gaccitaaɗe, jibinooje koyeera nduumotooka. Geɗe keewɗe goɗorteeɗe, ko wayi no kaarammburaagu, ceddaagu, wasre ekn maa mbiyaa ko ɗe lawaaɗe ɗe mbaɗanaa ceŋalal majje inniraa gacce. E nder renndo Fulɓe, roondaade gacce, ine waawi yerondireede e buruuti, wuɗo maa rafi ɗaɗi ngaanndi ɗi cafrotaako. Kala ko roondaa fuŋŋiniima alaa wirnaango, gacce ne ko noon wayi e neɗɗo so heɓtiima ɗum wirnotaako.
Gacce ɗe teyaaka
Barɗo fittaandu tawi wonaa teyaaɗe, so o dañii gacce ine waɗa yimɓe hanndatooɓe, suusnooɓe, hulde woto kaan tanaa baɗtinde e makko. Renndude e makko ɗeen caɗeele ɗe o tijjananooka, ine jibinoya ɗii konnguɗi cemmbinooji mo:
1. Wonaa e maa fuɗɗii, wonaa e maa wortortoo
2. Yimɓe ko tekke so a wiyi aɗa fiyra heen tekkere, njiɗ-ɗaa ko hoynude ɗum
Konnguɗi baaɗi nih mbaawaa momtande mo ɗeen gacce, kono ko ɗe barminooje, moccooje, kelooje tooke gacce ɗee; ngam haɗa mo siynude yoga e peeje kaantoriɗɗe puɗɗinooɗe jeemaade mo. Ndee darnde famɗaani, ko nde suusnoore artirde neɗɗo oo e nder renndo.
Kala huunde huymboore e nder ndiyam, waɗtinta ko e haggoyde e tee ne wonaa ɗo haggi fof woni ɓural. Neɗɗo ne ko noon, so ɗaccidaama e hoore mum, wonii kommbaaɗo, paalkisaaɗo e joñaaɗo waɗtinta ko e haggoyde e leƴƴi goɗɗi. Ndeke alaa potɗo hiiɗeede e nekkeede e nder renndo, laŋkaaɗo ko jeyi, gammbaaɗo ko tooñaaɗo.
Jaayre Pinal-JP


text:
- Diiño jannginooɓe yowaaɓe
E hitaande maaynde ndee, jannginooɓe duɗe hakkundeeje ɗee mbaɗiino geddooji keewɗi ngam ɗaɓɓude ñawndugol hujjaaji mum en. Ina jeyanoo e ɗiin hujjaaji, bayyingol doosɗe kese juɓɓinooje golle jannginooɓe jaŋde hakkundeere, ɓeydugol njoɓɗeele e moƴƴitingol ngonka jaŋde ndee e sifaa kuuɓtodinɗo. Gila ndeen, kalifu nehdi e jaŋde jaɓaani haaldude e maɓɓe,
- Diiño jannginooɓe yowaaɓe
E hitaande maaynde ndee, jannginooɓe duɗe hakkundeeje ɗee mbaɗiino geddooji keewɗi ngam ɗaɓɓude ñawndugol hujjaaji mum en. Ina jeyanoo e ɗiin hujjaaji, bayyingol doosɗe kese juɓɓinooje golle jannginooɓe jaŋde hakkundeere, ɓeydugol njoɓɗeele e moƴƴitingol ngonka jaŋde ndee e sifaa kuuɓtodinɗo. Gila ndeen, kalifu nehdi e jaŋde jaɓaani haaldude e maɓɓe, kono suɓii ko yowde njoɓɗeele maɓɓe ñalɗi ɗi ɓe njahi geddo ɗii. Yimɓe fof cikkatnoo ko ɓayri jannginooɓe njahii geddo (huunde nde laawol sariya dagnani ɓe), kalifu nehdi “tiirii” ɗum e njoɓɗeele maɓɓe, hay so tawii noon, e tuugnaade e fiɓnde “deftere janngirtee ko banndum”, laamu nguu nuunɗaani e nder golle mum, sibu safrooɓe mbaɗiino geddo, kono “tiiraaka” e njoɓɗeele mum en, ɗum noon cikkatno-ɗen ko “yahdii”. Kono, kalifu nehdi e jaŋde ndeke ina moofti wuufre guut. Ko ɗum addani mo fektude ko ina wona 108 porfesoor jaŋde hakkundeere, o itti ɗum en e nokkuuji mum en ɗo ngollotonoo duuɓi keewɗi jooni, ko aldaa e daliilu, sibu, fotnoo ko joom en ɗaɓɓa ɗuum walla hujja peeñɗo wooda. Eɗen mbaawi wiyde ɗuum woodaani, sibu alaa e maɓɓe ɗaɓɓuɗo fekteede, tee kamɓe fof, ɓe meeɗaa yooɓtoreede ŋakkere e golle maɓɓe. Ko ɗum addani ɓe salaade ngaal kuulal gontungal kuugal, e wertude leece maɓɓe nder ministeer jaŋde ɗoo, ɓe mbiyi ɓe ummotaako ɗoon so wonaa kuulal “fenaande” ngal niilna. Ko ɗoon ɓe ñallata, ɓe mbaalata, ko ɗoon nii ɓe pummi, ɓe layyii e juulde taaske ɓennunde ndee.
Ɓataake ummoraade e porofoseer jowaaɗo…
Ɓataake ummoraade e porofoseer jowaaɗo, egginaaɗo riddaa, feewde e dooldooliijo kiiɓoowo mum, Jaagorgal Ngenndi kalfinaangal Jaŋde, Ahmed wuld Bahiyaa.
Dooldooliijo, kiiɓoowo am tedduɗo, heewaani ko waɗi, so kiiɓaaɗo ɓamde kuɗol haa jogoo cuusal winndude ɓataake feewde e kiiɓoowo mum. Ina saɗi, ko ngoonga, mi jaɓii. Kono e ñalɗi men hannde ɗii, ko woowaaka ina yiyee, ko haanaani haanta, ko dagaaki dagtoo…
Ko adii ko eɗen ngoɗɗoya mbeɗe jogii ɗoo seeɗa naamnde gaadoraaɗe; aɗa jogii ndimaagu jaabtaade walla mbaasaa, so tawii feewnitaaki ma. Mbele aɗa jogii jinnaaɓe, jiɗ-mi wiyde ko yumma e baaba ? Mbele aɗa jogii joom suudu e sukaaɓe ? Mbele aɗa jogii miñiraaɓe e mawniraaɓe rewɓe e worɓe ? Mbele aɗa duwii, hay so ko e hojom gooto, ɗomka, heege, raafi walla meseer heɓtoo gooto e maɓɓe ? Mbele aɗa heɓii ɗafteede e gannginorde maaɗa Kalifu Ngenndi ndee, sabaabu tan a horiima hujjikininaade to suudu sarɗiiji too, ndeen lowre nde huuɓaani, nde laamu halfinno maa ndee ? Mbele a meeɗii ñallude noon (ñallude wottaaki) walla waalde noon (waalde hirtaaki), waalde a muɓɓaani yiytere, mijaade kadi subaka janngo holi no finirtee? Mbeɗe yiɗnoo kadi anndude, ɗo ɓernde wonantunoo aadi ɗoo, aan, holi ko wonan maa ɗoon ?
Kiiɓoowo am tedduɗo, nganndaa ko wonde temeedde galleeji pusii, beeli rewɓe owii kaljii, sukaaɓe mbeftilaama, e tee nganndaa ɓe ndaardat maa ko gite ngañgu, nde tawnoo ɓerɗe ɗee ko keewɗe fitina e nguutu. So hakkille maaɗa kay diftaaka, maa a faam no haanirta nii, wonde biineegara maɓɓataa buubi. Subaka Allah kala pinaaɗo, Taariik nani winnda jeece men binndanɗe ɗe momtotaako haa bada, ɗawaa heen tan ko mo faamataa. Dooldooliijo kala noon wattan mum tan ko peleɓ. Amin nganndi dooldooliijo ko dafaaɗo ɗiɗi dowrowi : wumde e faaɗde. Ɗum ne o horoto sowde heen, heddantoo mo tan ko boomaade heen. O yiytotoo hoyre makko tan ko e koongu kam e toow-kufnaagu. Kono koy sahaaji nana njirloo, ndeke baklitanɗe mbuntataa.
Kiiɓoowo am tedduɗo, mi ñaagimaa ma nde ndaɓɓinantaa mi musallaaji am ɗii. Tiiɗno, heño, mbaraa mi so aɗa waawi kay, miin nii, mi nattii waawde muñde. Njolnen callalle petten, sabu yontii hankadi. Ko potnoo-mi waɗde fof mi waɗii, mi alaa wasiyaaji cakkitiiɗi. Muñan am tan noon mi weddoo konngol cakkitiingol hay so tawii mbeɗe yenanaa ko aan jogii mbaawka, sabu wonde ma dooldooliijo baroowo, heño potten laakara, siftor ko a aadee, welii mettii maa ngaraa. Ɗo e ndeen noon yoo ɓennire jam juulde kirse… porofoseruuji.
Gooto e layyiiji ma
Kuɗol pr Wad Usmaan, Fulo Dooro Gey (Boobo Loonde).
Nate juulde taaske jannginooɓe (porfeseruuji) nder gollordu kalifu nehdi e jaŋde Muritani


text:
Banndiraaɓe ko ardii fof mi salminii gooto fof innde mum e yettoode mum. Ene wayi no ko yiɗdanoo haaleede ko fof haalaama. Mbiy-ɗen hannde ko Daartol Fedde Ɓamtaare Pulaar e Moritani. Hoyreejo won ko jubbi heen, ko ɗum ngesa, ngesa ba ina yaaji. So ɗum rewanooma e laawol ina wayi no ko ɗoo ñallaten, kiiren ɗo.
Eeh, ko yiɗaa haaleede ko ina heewi, kono noon, miin njiɗ-mi haalde tan ko yiɗde teeŋtinde. Ina wayi no hoyreejo naane nde ƴetti konngol nde, haalii heen to bannge katantaagal. Kala ko waɗaa e fedde wonii jooni duuɓi 30, ko katantaagal waɗi ɗum! Baawal ngal noon fawii ko e pellital, fawii ko e muñal. Ɗeeɗoo golle fof alaa e sago timma, nde katantaagal waawa timmude. E dow ɗum ɗoon, e ko tonngi en hanne e geɗal ɗimmal ko ho feewti e ngalu. Ngalu, ko ɗum woni caɗeele men. Ina hasii e ko ɓuri teeŋtude e leñol ngol baŋ-yoo-baŋ e hirnaange Afrik, ɓurɓe wonde hatanteeɓe ɓe so a ƴeewii ko kam en ɓuri waasde. Eɓe cipira heen tuggi hannde duuɓi 30 wonaa balɗe capanɗe tati. Kala heen ko neɗɗo waɗata, waɗi heen ko fittaandu mum. Woni waɗde heen fittaandu muuɗum, so a ƴeewii ñalawma kuurɗo aɗa dogdogna, ina waɗa sahaa kaɗaa barme maa, mbaɗtaa e leñol, so hiisaama ma a taw miliyoŋaaji keewɗi ngoni ɗoon … tawi ko a jeeyoowo tan walla ko a gollatooɗo aɗa yoɓee, ko njoɓdi maa tan mbaɗ-ɗaa heen…Alaa fof fedde nde wonaa laamuyankoore, walla laamuyankoore wallitnde en! Alaa ɗo neɗɗo alɗiyanke e nder hirnaange Afrik jogii, wiyi miin mbiɗo waɗa ɗumɗoo, mbiɗo maha galle, onon njeyi, so wonaa eɗen njogii yarlitiiɓe. So a ƴeewii to bannge dañɓe a tawat ɓeen ko waasɓe, ɗum noon maa yahda e tiiɗnaare mawnde. Hannde noon ina walliti en to bannge njuɓɓudi ina wayi no telefoŋaaji ɗi, kominikasiyoŋ garɗo jooni oo. Ɗum noon, ina newnana yimɓe, geɗe men ɗe kala, ko kam newnani en : ko wayi no telefonaaji ɗi, ko wayi no internet ekn..; so wonaano ɗum, ko caɗeele ngam yuɓɓinde huunde tan. So wontii ko otooji, ko maa yettee ɗo, yahee ɗo, ngartaa ga, tee alaa jarlitiiɗo hay gooto, ina haaɓnii. Ƴeew ɗumɗo jooni, ko waɗatee ɗo ko, ko ɓuri heen heewde e duuɓi ɓennuɗi, mbiyaten tan ko mbaɗen, so en mbiyi en mbaɗii; alaa heen ko nokkatee e booñ. Kala gooto ɗo heednaa, ko dañata ko, ko heen waɗata fof. So galle makko ñaamii, ko heen o waɗata, so ñaamaani ko heen o waɗata, haa ɓenna. Ina hasii kadi ɓennat… Ɗum noon, alaa e sago kala ko eɗen kaɓanoo, kaɓano-ɗen mbele eɗen ndaña ngalu. Ɗum noon ko baŋ-yoo-baŋ… fof ko ngalu tan waawi tonngitde hannde haa mbaawen ƴellitde ɗemɗe ɗe, haa mbaawen enen ne yahde dow lewru, tawi njahru-ɗen ko ɗemɗe ɗe. Ɗumɗo ɓuri waɗde nafoore e men. Ɗum noon banndiraaɓe, Alla jaaraama on njaaraama.


text:
Home -- Fulfulde -- Perform a PLAY -- 131 (The death penalty for God’s Son)
131. Fii ko Åiɗɗo Alla on happanaa wareede
Ñaawoowo on yaltini, happani mo waregol. Lettoowo on eååindanike. Iisaa Joomi on wattaama e juuɗe ayåe makko åen.
Åe tutti mo ka yeeso, åe uttii mo, åe bantii mo, åe focciri mo cabbi.
Ɗen pigge no annditina en lette ɗen. Annabi Iisaa hanndaa e majje. Haa hannde o waɗaali junuubu. E hin le non, o wariraa ma mayde åurde e hulåinaade.
Ka åaawo makko wongo e silude ýiiýan, himo rondii leggal altindiraangal ngal ka hoore ɗate wonɗe e saare Yerusalaam nden.
Ka åaawo saare e hoore fello wongo ngon ka wi’etee ɗon Golgotaa, o fempaa e hoore leggal altindiraangal e juuɗe suufaaåe huññuåe e hakkunde bonåe ɗiɗo, gooto on ka nano, gooto on ka ñaamo.
Maayugol e hoore leggal altindiraangal no hulåinii. Annabi Iisaa muusaama muusseendi tiiɗudi ka hoore, ɗonka e lellireede foofaango. Hari himo huli.
Awa kadi, ayåe makko åen no awmaade mo.
Jaloowo : "Ko an, si tawii ko a Åiɗɗo Alla, tippo ka hoore leggal altindiraangal."
Suufaajo : "Si tawii ko a lanɗo Yahuudiyanke, dandu hoore maa."
Si annabi no faalanoo danditaade, harayno o tippotanooko ka kammu fii arugol ka leydi.
Ko ɗun woni ko addi mo fii dandugol en åay himo yiɗi en. Annabi Iisaa no yiɗi hay ayåe makko åen.
Iisaa : "Baaba, yaafo åe ko fii åe anndaa ko åe woni e waɗude."
Miijitee fii leɗɗe altindiraaɗe ɗen tati. Annabi Iisaa no hakkunde, goɗɗo no ka ñaamo, oya ka nano, huññuåe ɗiɗo fempadino e makko. Hara nanditaano wa si annabi Iisaa no fontani junuubankeeåe åen ɗiɗoo kala non juuɗe ɗen?
Huñuɗo on (hawa wonduka e tooke) : "Hinaa hiɗa nanndi e dandoowo fodaaɗo on? Awa, dandu hoore maa, dandaa men menen kadi."
Waru hooreejo : "Deýýintino. Hara a yejjitii Alla? Enen ko bonnere men nden woni ko fawtiɗen, hiɗen hanndi e mun, kono kanko huunde o bonnaali. Iisaa Joomi, si hiɗa faala Anditu fii an nde artoyɗaa ka laamu maa."
Iisaa : "Mi andinii ma : hannde tigi a wonday e an ka aljanna."
Ittoowo-hoore on qirritike junuubu makko on. Ko sabu ɗun waɗi si o naati ka aljanna.
Ko goonga makko : En fow ko en bonåe. Kono annabi Iisaa yaafoto, juuɗe makko ɗen no fontanaa junuubankeeåe åen.
Miijitee fahin fii leɗɗe altindiraaɗe ɗen tati. Annabi Iisaa no ka tumbo, ka nano e ka ñaamo makko huññuåe åen ɗiɗo no fempaa ka leɗɗe altindiraaɗe. Goɗɗo e maååe fawi hoolaare mun nden e annabi Iisaa, oya on hoyni mo. Goɗɗo on hisinaa, oya on naji. Ko senngo honto wontirɗaaa?
Annabi Iisaa no fontan maa juuɗe makko ɗen. Giggol makko ngol no åuri bonnere maa nden mawnude.
Yewtooåe : Fillitotooɗo, jaloowo, suufaajo, annabi Iisaa, waru-hooreejo, bonɗo
© Copyright : CEF Allemagne


text:
Maayo Jaaliba
Maayo Jaaliba (maa Jaalibawol) hino tawaa e maaje tati ɓurɗe ɗen mawnude e nder Afirik. Ɗeya ɗiɗi ko Maayo Niil kañum e Maayo Konngo. Innde maggo ɓurnde lollude nden ko ittaande e ɗemɗe Porto ɗen wano faransi e enngele, ɗum ko Niijer.
Maayo Jaaliba ko e leydi Gine tubbi, ngo yaari Maali, ka hakkunde ndin leydi e nokkuure Fulɓe inneteende Maasina ngo waɗi kofol (turnde) ngo jippori funnaange-ñaamo ngo rewi ndenndaandi Niijer e ndenndaandi Niijeriya. Ko ɗon ngo tubbitoyi e Fiiltiingo Atlantik. Njuuteendi Jaaliba ko 4400 km. Innde maggo e yoga e ɗemɗe leƴƴi hoɗuɗi e daande maggo: Joliba (bammbarankoore), Ghir-n-Igheren (ɗemngal Tuwaaregʼen, ɗum firi ko: maayo maaje, hino gasa tawa ko ɗum Tuubakooɓe nani wiʼi ko Niijer), Isa Ber (ɗemngal Soŋay, ɗum firi ko: maayo mawngo), Kwara (hawsankoore).
Calɗi Jaaliba ɗin e nder leydi Gine ko: Milo, Sankarani, Tenkiso, Ñanndan. E nder Niijeriya ko caangol Beñwe.


text:
Lulnde dewal Allah ngam nehdi pittaali e laɓɓinde ɓerɗe, fuɗɗoriingo golle arti e dewe, yiɗaango yimɓe Allah huccanaango ndaartooɓe, doganaango yiilotooɓe, lulnde meeɗi jommba. Oo Daakaa na jogii taarik mo hakkillaaji njiyata e mum geɗe keewɗe maantiniiɗe. Enen en njettii to ɓuri laaɓde, to ɓuri maantinaade, tawa ko biyoowo en “mi tawaama walla ko ceerno haalani kam”, hono ceerno men Alhajji Usmaan Caam, gonnooɗo Almaami jumaa Madiina Gunaas, gila e nguurndam ceerno mawɗo haa e khaliifa mum, kañum haa ruttii e joomum (yoo Allah ɓuuɓan ɗum), kañum ko kañum tan.
Jubbannde e taarik Daakaa : Hol nde Daakaa fuɗɗii
Oo Daakaa o fuɗɗii ko 1942. Oon tuma, puɗɗuɗo Daakaa oo na yahra e duuɓi 42. Ko ndeen kadi o arti Makka laawol makko gadanol. Ko ndeen kadi o diidi jumaa makko ngadana, caggal lewru tan nde o arti makka. Kaan jumaa gollaama lewru gasi, ka hundiraa ko huɗo. Ndeen nguurndam nokku oo weeɓaano, kono kam juulɓe joom en ɓerɗe laaɓɗe yarlitaniiɓe gollande Allah ko kañum en ngonnoo ɗoo. Gila 1942 daakaa fuɗɗaama ha 1960 ko Madiinanaaɓe tan tawtortenoo golle ɗee. Madiina naaɓe noon, hay gooto heddotonooka, so wonaa rewɓe e reenooɓe wuro, seeɗa en tan cuɓtatee yoo ndeen wuro ngoo, heddiiɓe fof njaha. Na wonatnoo kilooji sappo hakkunde mum e wuro ngoo, na wonatnoo hay noogaas. Ndeen noon, wonaa hitaande fof waɗatnoo, na woodi kitaale ɗe waɗataa ɗoo e wuro hee, saabotonoo ɗuum ko tawa sahaa mo daakaa waɗata oo yonta, tawa ceerno na ɗannii golloyde lislaam « ɗoo nii won wiyooɓe, ko kanko kam, o waɗii Daakaa, sabu ko o gollatnoo Daakaa koo, ko ɗuum tan o golloyi. Ko diine oo, sunna oo, jokkere enɗam ɗam.
O arta noon tawa sahaa oo ɓennii wona daakaa waɗaani. Daakaa kaa ndeen noon golle ina njeyanoo e ko imminta mo, kono won sirru mawɗo suuɗii heen. Ceerno RTA ina faamnoo mettugol nguura nokku oo, heɓɓittoo ɗum tan ko demal, jooni noon addi mo gaa ko darnude diine oo, tawi noon ko kañum e nguura kaa njahdata. O wiya njahen to ladde too, ngollen mbela ndañen nguura, kono tawa en njeebaaki ko addunoo en koo. So wonanooma ladde too, subaka juulaama, no waɗetee jooni nii, waɗee wirdu duwee, Ceerno waajoo, so inɗeeli na ngoodi, so gaynaama saakee, ko ndeen dawatee. So waktu yontii kadi artee e nokku hee, no ɗum wayi jooni nii tan. Woni faandaare makko e Daakaa hee ko Allah tan e nelaaɗo mum (yo Allah juul e mum hisna ɗum), golle ɗee ko haa no ɗuum dañiraa.1960 noon Daakaa waɗi, woni e Fuutankooɓe tawtoraaɓe, jahɗo fof jommba, hakkille mum heɗtoytoo tan ko hol nde ndee moƴƴere waɗtetee ? Kono oon sahaa, wonnoo ko nde toɓi fof tan, wonaa datuuji ganndaaɗi ; kadi so toɓii, wonaa jiɗɗo taweede fof tan tawee.
E 1962, mawɓe Fuutankooɓe heewɓe tawaama, nde tawnoo oolel ngel fuɗɗiima lottude. Ɓe pelliti ñaagaade Ceerno, e sifaa mo Allah jolnirta e juulɗo, yiɗde ɓeydoraade moƴƴere Allah, yo Ceerno jaɓan ɓe ndee moƴƴere waɗee hitaande fof, kadi waɗee eeraango, sabu aɓe nganndi ɗumɗoo, no Fuuta wiyi e moƴƴere nii, kala tinɗo ɗum arat. Ɓe kawri kam ɓeen mawɓe fof, caggal juuleede tiisubaar, Ceerno naattoyii, ɓe njeewtidi heen, ɓe nanondiri e ñaagaade ɗum Ceerno. Ɓe totti konngol maɓɓe yo yottinan ɓe so Ceerno arii, ko Ceerno Aliw Saalihu to Ɓoke Jawe. Ceerno ari juulni takkusaan, tan Ceerno Aliw wiyi mo “Ceerno, miin dey mawɓe hawru ɓe ɗoo ɓee, won ko ɓe neli e maa.” Kala no o haalirnoo kanko ceerno Aliw, fillo ngoo kam firti tan ko o wiyi. Ɓe mbiyi ngalɗoo pottital nehirdi pittaali, e terɗe to inndude allah e to muñde e to juulde. Kono kadi ganndondiral hakkunde juulɓe immiiɓe e nokuuji goɗɗuɗi, yoo Qur’aana jannge, wonande waawɓe, sayfiyyu, salaatul faatiha, e ko kaalataa ɗoo ko fayti e nehdi to diine, to jokkere enɗam, almudaagu, min njiɗi ko hunaneede ɗum kala hitaande, tawa amin tawtoree, tawa kadi alaa ko haɗata ɗuum waɗde. Ndeen o rowii, Ceerno naamndii mo : “ko onon fof nanondiri e ɗuum ? “ Ɓe mbiyi “eey”. O wiyi ɓe : “miin, juulɓe fotɓe ndaanii nanondirtaa e huunde, miin mi luulndoo ɗuum. Mi jaɓii, tee ko to Allah njaɓ-mi ɗuum, alaa ko haɗata ɗum waɗde. Hade men saakaade, maa en kaal hol nde pottitten ɗoo. Kadi hankadi, waɗa ɗo nokkuyel gootel tan, to njiyaten ɗum jooni ɗoo.” Kono adii ina dirtatnoo, kono gila ndeen meeɗaa dirtu. O wiyi ɓe o ƴettanii ɗum pellital to Allah, ɗuum waɗi gila ndeen, kala hitaande ina ɓeydoo, nde tawnoo ko moƴƴere Allah. So a yiɗii anndude daakaa rawane no waynoo tan, ƴeew hol no wayi hikka tan, ko keewal yimɓe tan ɓeydotoo, kono ko heddii koo waylotaako. Ɓeydagol yimɓe ngol ne firti tan ko ɓeydagol men to Allah, sabu alaa moƴƴere nde Alla waɗani juulɓe, juulɓe njokki gollude nde, so wonaa o ɓeyda nde haa ɓe ɓeydoo ɓeydaade e mayre. Ndee moƴƴere noon ittunoo mo Fuuta, ko ndeen ne kadi ko o ari Madiina koo abborii mo, ko ndeen ne kadi wuuraa gaa.
Bismilla mon hoɗɓe Daakaa, hannde daakaa tolniima e kesam hesamaagu, jamaa oo kam feewiino, ko heddii heen koo jokkitaama, ganndunooɗo ndeen daakaa e sifa mum, na anndi moƴƴere Alla ɓeydiima heen hannde e mbaadi mum.
Daakaa jamyamo
Abdullaahi Ac


text:
Jab Jab Marad Kare Song | Rakesh Rasiya
Jab Jab Marad Kare
Song Artists
- Rakesh RasiyaSinger
- Shankar SinghComposer
- Pintu RajaLyricist
About Jab Jab Marad Kare Song
Listen to Rakesh Rasiya Jab Jab Marad Kare MP3 song. Jab Jab Marad Kare song from the album Jab Jab Marad Kare is released on Apr 2020. The duration of song is 04:22. This song is sung by Rakesh Rasiya.
Related Tags - Jab Jab Marad Kare, Jab Jab Marad Kare Song, Jab Jab Marad Kare MP3 Song, Jab Jab Marad Kare MP3, Download Jab Jab Marad Kare Song, Rakesh Rasiya Jab Jab Marad Kare Song, Jab Jab Marad Kare Jab Jab Marad Kare Song, Jab Jab Marad Kare Song By Rakesh Rasiya, Jab Jab Marad Kare Song Download, Download Jab Jab Marad Kare MP3 Song


text:
Fedde Talibaan ɓamtii galluure Kabuul, laamorde leydi ndii, alan keeŋen. Gilla ndeen, kulol e hakkillaaji immiiɗi ngoni e ley ngalluure nde. Leyɗe, ɗe yimɓe mum en ngoni toon, ana njokki e yaltinnde ɓe.
Saakitaama ñannde :
Abdullay DIKKO.
Be'ete altineere hannde, e no naawiri, leyɗe yeru Farans, Gran Bretaañ, Almaañ, Espaañ, Suwis, Poloñ, Irland, e leyɗe keewɗe goɗɗe, ana ngonndi e yaltinde ɓiɓɓe leyɗe mum en, e ɓiɓɓe Afganistaan duu, tawanooɓe ngollidiino e maɓɓe.
Konunkooɓe leydi Amerik e konunkooɓe leyɗe gollidiiɓe mum en, ana tabbintini ndeenaagu jipporde laanaaji diwooji Kabul, yalla yimɓe haanuɓe yaltineede, ana keɓa no njaltiri.
Won seede en wiiɓe, nji'ii yimɓe njoyon maayiɓe to jipporɗe laanaaji to. Jonnon, ko saabi maayide maɓɓe anndaaka tafon. Saabe hooreeɓe ɗoon ɓe keɓaa, sakko pammina.
E ley be'ete hannde noon, konunkooɓe Amerik ngaɗii piyanɗe feewde dow, yalla yimɓe heewɓe womɓe ɗoon ɓe, ana caakoo. Nde wonno, nokkuure jipporɗe laanaaji fuu, yo yimɓe.
Ɗum saabi wakkati waɗii e ñawlal nde, laanaaji ɗi ndokki diwde, saabe keewal ƴaɓɓiingal yimɓe.
E banngal Talibaan, gilla keeŋen, faa finti be'ete hannde, eɓe njokki haala haalaaji baaltinooji hakkille ɓiɓɓe leydi ndii. E wi'i maɓɓe, yamiroore hokkaama, pati mujaadiin en ɓe tooña fay go'oto


text:
Nelal Arabeeɓe Garwaniiwal ngam sunnoyaade Ɗaŋre Mbaañ (Planete Mars), wayniima hannde taw ko Japon ngal duppitiri.
Tokyo, Japon: Emiraaji Arabeeɓe Dentuɗi neldi laanel-cunnorgel fayde ɗaŋre Mbaañ, taw fayndaare ndee ko diidde natal kuuɓnungal mbayliigu sahaaji (dynamique du temps) he nder weeyo (l’atmosphère) ɗaŋre woɗeere nde.
Cunnotoongel ngel (sonade/probe), “Al-Amal” hono no ka inniraa he Arabeere, ko laana meha (ka aldaa e neɗɗo). Ka waynorii ko Tanegashima Space Center to worgo Japon ñalnde Aaɓnde he waktu 6:58, waktu Japon ene hawra he 21:58 GMT caggal nde yahdu makka faɓɓitaa lawbi keewɗi sabu kaɗooje weeyo.
Eɗen nganndi oo ɗoo sahaa, leyɗeede keewɗe ngoni ko he daɗndu ene mbaɗda idaa fayde to ɗaŋre woɗeere to. Eɓɓo Emiraaji ngoo tawti ko ngo Tianwen-1 mo Siin (Chine) e Mars 2020 mo Dowlaaji Dentuɗi Amerik. Gooto e maɓɓa kala ene yiɗi huwtoraade fartaŋŋe ɓattondiral hakkunde ɗaŋre Ngaawe (planete Terre) e ɗaŋre Mbaañ. He biyɗe NASA, he lewru Yarkoma (octobre) maa Ngaawe e Mbaañ ɓur ɓattondirde. Hakkunde majje wonata ko 62.07 miliyoŋ km.
Al-Amal, ene tijjaa maa yettoyo yirorde (orbite) Mbaañ hedde lewru Colte (Février) 2021, ɗuum ene hawrita e maanditaare duuɓi 50 ko EAD ndenti ngonti gootum. Emiraaji Arabeeɓe dentuɗi, eɗen ciftina, renndini ko Emiraaji 7.
Yiiloo-banngoo fotde hitaande Mbaañ
He mbeñdi ɗanle goɗɗe fayde Mbaañ gonɗe e heblaneede ɗe, Al-Amal kanum fiɓaani juuraade he dow ɗaŋre woɗeere nde, kono ka yiɗi ko wanngaade ɗaŋre woɗeere ndee ko ene wona hitaande Mbaañre timmunde, ɗuum ene hawra balɗe 687.
Hayso tawi fayndaare maɓɓe e ngal ɗoo nelal ko diidde natal kuuɓnungal mbayliigu sahaaji he nder weeyo ɗaŋre woɗeere ndee ne, tiindaare maɓɓe ene ɓuri ɗoon woɗɗude, sabu kuccam maɓɓe tigirigi ko siñcude koɗanɗe to dow ɗaŋre Mbaañ hakkunde ɗo he duuɓi teemedere payɗi arde.
Yiyannde Huuɓnunde
Tuggude he 1960 fayde jooni, ƴeenwdooji keewɗi nelaama ngam sunnoyaade Mbaañ, kono keewɗi heen ndañaani woɗɗoyde boom, walla hayso njettima ne ndañaani juuraade. Ko ɓuri heen heewde ko Amerik neldatno ɗum. Kono gila duuɓi sappo jooni, caggal nde tabiti wonnde waameeji ndiyam meeɗi dogde he ɗaŋre ndee hakkillaaji aduna oo kala ene kuccitani nde.
Omar Sarif, mawɗo eɓɓo ngoo o ene wiya: “ Ngoo ɗoo ƴeewndo ma rokkir yiyannde heeriinde he ko yowitii he ndee ɗaŋre saɗtunde huɓindaade. Waɗi nguuɗoo njillu wiɗto won’de keeriingu,” o wiy, “ko maa ngol ɗoo won laawol gadanol, ngol he mum maa denndaangal annduɓe aduna o ndañ humpito huuɓtodinngo he ko yowitii he weeyo ( atmosphère) Mbaañ he waktuuji ceertuɗi he nder ñalawmaa kanum he saangaaji (saisons) ceeruɗi.”
Haa jooni kanko Omar Sarif omo wiya: “E min njogii estaraateejii ngam addude ballal amen he tiiɗnaare nde aduna oo kala waɗata ngam ƴellitde karallagal-mbaylaandi e ganndal. Ɗeen golle ɗe ngannduɗaa so neɗɗanke fellitii nawde aadee to dow Mbaañ, maɗe mballit no feewi.”
Emiraaji Arabeeɓe Dentuɗi ene jogii satilitaaji 9 gollooji gonɗi he yirorde (orbite), kadi eɓe njogii eɓɓo lottude 8 goɗɗi he duuɓi garooji. Eɗen ciftina kadi ɓe neldiino neɗɗo maɓɓe ka dow kammu ngam tawtoyaa luliiɓe to International Space Station.


text:
14
Fii Dokke e Longineede noone Haalaaji
1 Awa ɗaɓɓee giggol ngol, himmanon dokke iwruɗe e Ruuhu Alla ɗen, tentinii haalugol ko Alla longini ɗun. 2 Ɗun, on wowluɗo e *haala janana, haray hinaa yimɓe ɓen o wowlani, ko Alla. Ko fii hay gooto alaa mo faamude, awa kadi ko ruuhu o woni wowlirde ɗin gundooji. 3 Kono haaloowo ko Alla longini ɗun kon ko yimɓe ɓen o woni yewtude, o tiiɗina ɓe, o wakkilina ɓe, o yarlina ɓe. 4 On wowloowo e haala janana non ko hoore mun tun o woni tiiɗinde, kono wonɗo haalude ko Alla longini ɗun kon kaɲun ko *moftal ngal o woni tiiɗinde. 5 Miɗo yiɗi on fow yo on wowlu e haala janana, kono ko mi ɓuri faaleede kon ko yo on wonu haalooɓe ko Alla longini ɗun. Ko fii on haaloowo ko Alla longini ɗun no ɓuri wowloowo e haalaaji janani on mawnude, si hinaa hara on neɗɗo nantin ɗun fii no moftal ngal tiiɗiniree.
6 Jooni non, yo musiɓɓe an, si mi arii ka mon e yewtugol on e haalaaji janani, haray ko honɗun mi nafi on, si wonaa hara ko kongol gandal maa jannde maa haalugol ko Alla longini ɗun maa feɲɲinannde mi woni wowlude? 7 Si tawii aalaaji ɗi wuuraa no waɗude hito, wano serdu maa hoddu, si hito majji on laaɓaali, haray ko honno andirton galli majji on? 8 E si tawii hito *liital ngal laaɓaali, ko hombo eɓɓindantoo hare nden? 9 Onon kadi wano non, si tawii on alaa yewtude haala faamotooka e nder ko wowloton e haalaaji janani kon, ko honno ɓe andirta ko wonɗon wi'ude kon? Ko fii haray ko hendu ndun wonɗon wowlande. 10 Noone haalaaji buy no woodi e oo aduna, kono alaa e majji ngol alaa firo. 11 Si tawii non mi faamataa haala ka goɗɗo woni yewtude lan kan, mi wonanay mo janano, kanko kadi o wonanammi janano. 12 Onon kadi non, ɓay hiɗon himmande dokke iwruɗe e Ruuhu Alla ɗen, yo taw ko fii tiiɗingol moftal ngal wonɗon himmirande ɗen dokke haa feƴƴita.
13 Ko ɗun waɗi, on wonɗo yewtude e *haala janana longinaaka, yo toro fii no waawira nantinirde. 14 Ko fii si miɗo toraade Alla e haala janana longinaaka, haray ruuhu an on no toraade, kono haray mi alaa faamude. 15 Awa ko honɗun mi waɗata? Haray yo mi toror ruuhu, kono yo mi toror kadi faamu, mi beytira ruuhu, kono mi beytira kadi faamu. 16 Si hinaa ɗun, si a mantirii Alla ruuhu on, ko honno jooɗiiɗo tun e hakkunde heɗotooɓe ɓen jaɓirta «aamiina» e nder ko wonɗaa jarnude kon, ɓay o andaa ko honɗun wonɗaa wi'ude? 17 Ko goonga, hiɗa jarnirde no moƴƴiri, kono a tiiɗinaali oya.
18 Mi jarnii Alla ko tawi kon miɗo wowlude e haalaaji janani ɓuri on on fow. 19 Kono ka nder moftal, ko haalirgol hakkille an ɗen konguɗi jowi jannayɗi ɓeya ɓuranimmi haalugol konguɗi guluuji sappo e haala janana. 20 Musiɓɓe an, wota on miijor wa paykoy. E telen-ma ka bone, wonee paykoy tosokoy, kono miijoron wa mokobaaɓe. 21 Ko fii no windii ka Sariya, Joomiraaɗo on no daali:
«Ko yimɓe ɓe haalaaji janani
e ɓe kundule janane
mi wowliranoyta oo jamaa.
Hay ɗun ɓe heɗoytaako lan.»ɲ
22 Awa, haalaaji janani ɗin ko maande fii ɓe gomɗinaa ɓen, hinaa fii gomɗinɓe ɓen. Kono haalugol ko longinaa kon ko maande fii gomɗinɓe ɓen, hinaa fii ɓe gomɗinaa ɓen.
23 Si tawii moftal ngal fow mottondirii, mo kala no wowlude e haalaaji janani, heɗotooɓe nii tun arii, maa ɓe gomɗinaa, e hara ɓe wi'ataa ko on feetuɓe? 24 Kono si tawii fow no haalude ko Alla longini ɗun, mo gomɗinaa maa heɗotooɗo nii tun aru e taweede, ɗun fow faaminay mo fii junuubaaji makko, ɲaawa mo kadi, 25 gundooji ɓernde makko nden kadi feɲɲinte, onsay o sujjay ka leydi, o rewa Alla, o qirritoo wonde ko goonga Alla no hakkunde mon.
Fii no Moftal ngal Haani Wonirde
26 Musiɓɓe an, ko honno non warreten jooni? Nde mottondirɗon woo, mo kala e mon no mari beytol, maa jannde, maa ko feɲɲinanaa, maa haala janana, maa noone nantingol. Yo fow waɗire fii tiiɗingol. 27 Si no wowleede e haala janana, wota ɓuru ɗiɗo maa tato, e yo ɓe lontondir, tawa kadi no woodi nantinoowo. 28 Si nantinoowo alaa, haray yo wowloowo on deƴƴu ka mottondiral, o yewtitoo ka ɓernde makko, o yewta Alla kadi.
29 Fii haalooɓe ko Alla longini ɗun ɓen kaɲun, yo ɗiɗo maa tato yewtu, ɓeya taskoo ko yewtaa kon. 30 Si goɗɗo goo feɲɲinanaama goɗɗun, yo oya on fanku. 31 Ko fii on fow hiɗon waawi lontondirde haalon ko Alla longini on kon, fii no fow jangira wakkiloo. 32 Ruuhuuji haalooɓe ko Alla longini ɗun ɓen no yankinanii ɓen haalooɓe ko Alla longini ɗun. 33 Ko fii Alla hinaa Alla jiiɓoldu, kono ko mo o ɓuttu.
34 Ko yo rewɓe ɓen deƴƴu ka hakkunde mbatu, wano woniri non e nder mofte gomɗinɓe ɓen fow, ɓay newnanaaka ɓe ka ɓe wowla, kono ko yo ɓe wonu yankiniiɓe wano Sariya on kadi wi'iri non. 35 Si tawii kamɓe rewɓe ɓen hiɓe faalaa andude e toɓɓe goo, yo ɓe lando moodiɓɓe maɓɓe ɓen tigi ka cuuɗi. Ko fii no hersinanii debbo yewtugol ka hakkunde mbatu.
36 Kaa ko e mon daaluyee Alla on iwri? Kaa ko haa e mon onon tun o ari? 37 On mo sikki ko haaloowo ko Alla longini ɗun, maa yeɗaaɗo dokkal iwrungal e Ruuhu Alla on, yo o jaɓu wonde ko mi windani on kon ko yamiroore Joomiraaɗo on. 38 On mo itti yiila e ɗun, wattantaake yiila e makko.
39 Ko ɗun waɗi, yo musiɓɓe an, himmanee haalugol ko Alla longini on kon, e wota on haɗu wowlee e haalaaji janani. 40 Kono yo fow warru no haaniri non, hara ko no yaadiri.


text:
Woɗɗondirgol ɓesngu walla "planning" [Oo taskaram ko fillitaaɗo]
Saakitaama ñannde :
Yewtere ndee ana haala woɗɗodirgol njibingol sukaaɓe. Hol ko woni naffa woɗɗodirgol ɓesngu? Laawi waala peeje debbo e gorko kaani ɓamude ngam waɗude ngal gollal?
E taskaram oo, eɗen tawda e Moussa BOH hooreejo yuɓɓodirgol golleeji fedde daraniiɗe renude galleeji e ɓantaare "AMPPF" to Mali. Aisaata BAH jeeyaaɗo senegal ana tawaa e rewɓe waɗuɓe woɗodirgol njibingol sukaaɓe heɓuɗo caɗeele e majjun.
Koɗo men hannde ko Cisse Ly Fadima jeeyaɗo Burkina Faso, dokotooro balloowo rewɓe jibinde to suudu safrirdu Senou Josehp Ky Zerbo
Tedduɓe keɗiiɓe RFI Fulfulde, on njaaraama, bisimila mon e yewtere men Dinngiral Rewɓe dow Rfi Fulfulde


text:
Aamadu Samma Demmbele meeɗii wiyde e wootere e jime mum « huunde kala ko maa yonta nde waɗa, ko waɗi kala maa ɓennu yaha. Maa jibinii neema e manooje, maa waɗtindii e nimsa e pelooje, so ɗum alaa jibina kala ko Alla haaji ».
Sikke alaa, duko ɗemɗe ngenndiije fuɗɗiima ko ɓooyi hannde. Nde nde sosetee ndee, Faandaare Fedde Ɓamtaare Pulaar wonnoo ko daraade haa ɗemɗe ngenndiije Muritani laawɗinee, rewrude e waylude tippudi nehdi e jaŋde. Eɗen nganndi ɗuum etanooma haa duɗe jarliborɗe cosaa. Humpitooji kollirii njeñtudi ndii ko pattam-lamiiri wonnoo, kono tan, ndeen ƴiiwoonde saayiino gila suwaano toɓde. Aduna ene yaha dartaaki, haa arti e yo ɗemɗe ngenndiije mbaɗtu huutoreede e nder Suudu Sarɗi. Ellee won wiyɓe njaɓaani ɗuum, njiɗi ko yo ɗemɗe ngenndiije njanngine tawo e duɗe laamu. Woɗɓe mbiyi ko yo Farayse jokku huutoreede toon.
En pelataa hay gooto kono eɗen mbaawi wiyde kam, so won potnooɗo tottude mi geɗe sappo, so addii gootel ngel maa mi jaggu, mi moƴƴina, haa o tina ko ɓural am e ɓural makko fof ngoni heen, mi fooɗanoo kadi geɗel goɗngel. So tawii jamma jamma ɗaccaani ceeɗu, haawnaaki maa mi heɓdu geɗe sappo ɗee fof tawa min ndukaani min kutondiraani.
Woɗɓe kadi mbiyi ko wonataa, sabu so haalaama e sooninke, firetee tan ko e arab, waɗde ɓe nanataa arab nanataa sooninkoore ɓee paamataa. Ɗiiɗoo kulhuli ene ngaddana en artude e holi karallaagal kuutorteengal e oo fannu, haa kala tawaaɗo batuuji ɗii ene faama ko haalatee koo.
So tawii sarɗiyankooɓe njooɗiima e nder suudu sarɗi hee, firooɓe e pulaar, sooninke, wolof e arab ɓee mbaɗaa, gooto fof ko e cuurel mum keeringel. Gooto e maɓɓe fof ene jogii kaske bayɗe no rajo, ɗemngal fof e tonngoode mum. So won kaaloowo e arab, tee miin nanat-mi ko wolof, mi ɓoɗɗat e tonngoode wolof wonnde e kaske am ndee, waɗde mi nattat nande ko kaaloowo arab oo haalata koo, nanat-mi ko ko kaaloowo wolof oo haalata koo. So tawii noon kaaloowo nder suudu sarɗiiji oo haalata ko e wolof, tee potɗo firde e pulaar oo nanataa wolof, ko ɗoon naamnal « holi feere » araata. Paamen caɗeele ngalaa heen. Oon piroowo e pulaar mo nanataa wolof heɗotoo ko firo ngo piroowo e wolof oo firata e arab ngoo, kanko ne e firta e pulaar. So en ɓamtii mbiyen, pirooowo e pulaar oo ɓoɗɗata ko tonngoode yaltinoore arab ndee, so piroowo e wolof oo firtii haala wolof kaa e arab, kanko piroowo e pulaar oo o heɗoo ko oon firi e arab koo, o waɗta e pulaar. Alla ene waawi tawa jogorɓe janngoyde winnannde ndee ɓee paamii ɗum.
Nde tawnoo noon, heñaare ene adda weñaare, huunde e men etaaki nii tawo faamde no ngal karallaagal huutorirtee, mbiyi firo woodi tan ko arabe fayde e ɗemɗe ngenndiije, kono alaa ɗemɗe ngenndiije e fayde e arab.
Yo Alla rokku ene faamde ko Aduna oo yahata koo, mbele njah-den e mum ko aldaa e hepppere e nimsa
Malal Sammba GISE


text:
Jaɓɓorgo Pese Farayse
Pesol: farayse
Hol aldunoo Farayse e Itali e darorɗe 2019 ?
Huunde haawniinde ! Punndi ruuyii hakkunde Farayse e keediiɗo mum Itaali. Alla e majjum mettude, Farayse nodditii, ñalnde...
Ciltugol wolde 1914-1918 : Aadi Versailles
Ñalnde 11 noowammbar 2018 waɗi duuɓi 100 ko jeyli hare adunaare adannde ndeƴƴi. Ko ñalnde heen, subaka law (w5: hj15)...
Ciltugol wolde 1914-1918, Wolde adunaare adannde
Ñalnde 11 noowammbar 2018 waɗi duuɓi 100 ko jeyli hare adunaare adannde ndeƴƴi. Ko ñalnde heen, subaka law (w5: hj15)...
Ngonka weeyo (kilimaa) ɓeydiima faaynude
Ngonka weeyo (kilimaa) ɓeydiima faaynude 700 ganndo faraysenaajo eeriima ardiiɓe politik yo « ummo e haala ɓolo, njaaɓana golle ngam yaaɓande renndo ɗo karbon alaa. » Sibu...
Kawgel fuku winndere : Farayse ɗimmitii
Alet 15 sulyee 2018, jaggondiral cakkital kawgel 21ɓel fuku winndere juɓɓinanoongel to Riisi tuggi 14 suwee 2018 haa 15 sulyee 2018, hakkunde kippu Farayse...
Woni hakkunde ɗemɗe ko galɗondiral
Yontere ɗemngal Farayse e Farankofoni (francophonie) yuɓɓinaama e leydi hee tuggi 17 marse 2018. Ɗum hawri kisa ko won ɓeen yimɓe jannguɓe ɗemngal Arab...
Ko ɗemngal woni leñol
Geno tagi yimɓe fecci ɗum en e leñi (leƴƴi) ngam ɓe mbaawa anndondirde e gollondirde. O rokki kala leñol ɗemngal keeringal, yimɓe maggol hina...


text:
Jaaynde Fooyre Ɓamtaare waɗiino nelaaɗo mum to wuro Daawalel, Daawa e Yakumbaawa ngam hawritoyde e garal Alhajji Baaba Maal. Nelaaɗo jaaynde ndee dañorii fartaŋŋe jiiɗodaade e gorko biyeteeɗo Medda Jaañ, naalanke ganndaaɗo, baɗɗo golle tiɗɗo, dañnooɗo hanki e nder hanki, faggitii kadi hannde e nder hannde. Joɗnde ndee waɗnoo ko ñalnde aset 11lewru bowte hitaande 2014.
Medda Jaañ jaɓii resndude nguurndam mum jaaynde Fooyre Ɓamtaare ko aldaa e ɗawre gila nde ƴetti naalankaagal, pille belɗe e mettuɗe haa heɓi ɗo o yahranta Alla ɗoo.
Fooyre Ɓamtaare: Medda Jaañ, caggal calminaali e koofnaali, mboɗo yiɗi innito-ɗaa mbele wonande ɓe nganndaano ma ɓee, ena keptina oo mo Fooyre Ɓamtaare jooɗodii.
Medda Jaañ : Miin, biyetee-mi ko Medda, nginniraa-mi ko taani am, baaba mum neene am. Jaañ ko yettoode nde tawru-mi baaba am. Neene am wiyetee ko Malaaɗo Medda Saajo. Baaba am wiyetee ko Aamadu Hammadi Mayram Abbaas. Njibinaa mi ko e hitaande 1939, ɗoo e Daawalel.
F.Ɓ: hol hitaande ƴettu-ɗaa walla naat-ɗaa e naalankaagal e hol mosol walla ɓodol ngol ndew-ɗaa haa ngontu-ɗaa naalanke timmuɗo?
M J : Ƴettu-mi naalankaagal ko e hitaande 1959. Oon sahaa mboɗo yahra hakkunde duuɓi 19 e 20. Ƴettu-mi naalankaagal kadi ko e Daawalel. Naalankaagal ngal kadi ardi ko e doggere boombi. Kala ɗo boombi wuro ndenti, ena motta jamma, miin e mawni am ena wiyee Alasan Yero e giƴi am gooto ena wiyee Siñcu Faati, min tawoya ɓe, min kiira amde.
Alla itti ɗum, hoddiro ngoo ena yettoo, tir-mi moolo, ngon-mi e hoɗde. Caggal ɗum ɗannii-mi, pay-mi Ndakaaru, kawru-mi e lappol Aali Hammadi Aali Sih ena jeyaa Sahre Sukki, naat-mi heen. Min ngondi fotde hitaande, min ceerti, pay-mi Mbuur. Taw-mi toon biyeteeɗo Geni ena wondi e Sammba Lettel e Sitaa Sammbu, min mbaɗdi lappol. Min ngondi kadi ko Alla haajnoo, ngartu-mi e Daawalel. Ɗannitii-mi, ɓooytaani, mawni am Sammba Usmaan, abbii mi, artiri mi. Ngon-mi ɗoon e wuro hee kono tawi yiɗde naalankaagal ngal ena woɗɗoyi e am. Mbaɗtu-mi yahde e gure saraaji ɗii ko wayi no Feeralla, Mbahe, Ñaabina, Fonndu, Haymedaat, Siñcu Aamadu Mayram, Rufi Aawdi, Jorbowol, Jowgel, Caski, Njafaan, Hoore Foonde, ɗoon haa Goli e Njaakiri.
Mboɗo yaha, mboɗo arta, kadi Alla itti mi e ɗuum, njah-mi Kayhayɗi, taw-mi toon Rafaa Ac, ƴettu-mi ɗum, min ngondi. Ko toon Muktaar Siddi Sih e Muusaa Gise to Mbotto, Muusaa Sala Gaajo to Hoore Foonde e Ŋarwinoowo Jallo to Fonndu, tawi min, min mbaɗi lappol. Ko ndeen hitaande woni nde Fedde Elmuuna to Ndakaaru itti mi Kayhayɗi, nawi mi Ndakaaru. E oon sahaa, Baaba Njoolooy e Jaaltaaɓe Gaajo en ko e mawɓe ndeen fedde njeyaa. Lappol am salii yahde, miin gooto njah-mi, taw-mi toon Aamadu Gawlel mi njippoyii Jaaltaaɓe Gaajo. Ko ndeen hitaande Wanngo yalti. Ko miin Medda fenti Wanngo, waɗti ngamri darnde, njahdoori e noosal tuuba mawba. Ngittu-mi wanngo noon ko e“ ar, dah dalli” mo Bellel Daali en njimatnoo, ngamatnoo oo.
Alla waɗi kiirɗeeli ɗi min kaaldunoo ɗii ngasi, ngartid-mi e Aamadu Gawlel. Ko ndeen woni nde nanngu lappol Daande Maayo, rewo e worgo.
F. Ɓ : Ena gasa tawa e oon sahaa ngonno-ɗaa ko e horde kattanɗe maa to bannge naalankaagal kono Medda hol no fuutankooɓe njaɓɓorino maa ndeen?
M.J : Ko goonga njahatnoo-mi ko yiyde aduna kono mi hawrii e jamaanu belɗo, mi yiyii yimɓe moƴƴuɓe, naŋtiiɓe e faayidaaji mumen. Kala teddungal no fotiratnoo walla no sifortonoo, miin Medda, mi teddinaama e ndee Daande Maayo. Woon e pille walla e ñalaaɗe ɗe mbaɗdaa-mi mboɗo hula hay siimtude ɗumen e jeese ɓe tawanooka. Mboɗo waawi wasaade wonde e nder yonta mo kawru-mi alaa naalanke mo potnoo-mi neemaa, hay e ooɗoo sahaa hannde ne kay, ena limoo.
F. Ɓ : Hol e naalankooɓe ɓe meeɗno-ɗaa wondude tawi pille ngondiigu mon ena ngoppi batte e nguurndam maa haa hannde?
M.J : Naalankooɓe ɓe meeɗnoo-mi wonduɓe, batte mumen keddii e am haa hannde ko Bellel Daali e Barka Lihdo. Ɗum noon ko gila to bannge rokkude naalankaagal fotde mum, waawde ngondiigu, welde daaɗe e haa waawde amde. Kamɓe ɗiɗo fof ɓe njeyaa ko Waalalde. Nan-mi ɓe ko Ɓoggee, nootitii-mi e maɓɓe, min ngondi. Oon sahaa, ɓe njimatnoo ko “ar, dah dalli, dalli suma luuɓa”. Gamoowo oo jooɗotonoo ko e leydi, ena weddoo koyɗe. Haa juuti, Hammadi Koolaaɗo ari ena ummorii Haayre Golleera, tawi min ɗoon. Oon sahaa noon ko gila mi beraaki tawo ko almuudo. Nde mberii-mi ndee ne ko ɓe ngondunoo-mi to Kayhayɗi ɓee ɓuri teskinde e nguurndam am.
F. Ɓ : Hol e leyɗeele ɗe njilloyi-ɗaa tawi ko to batte naalankaagal nawno maa?
M.J : Naalankaagal nawii kam e nokkuuji keewɗi e nder leydi Senegaal e Gammbi. Mi waɗii ko heewi e leydi Mali, mi ɓooyii e diiwaan Jommbugu fayde Ñooro Laamiiɗo Juulɓe. Mi yahii haa Gine Aamadu Seeku Tuure. Eeh, wowru kay yul hannde kono kay ruggiino!
F. Ɓ: Gine kay maa a taw wonaa naalankaagal nawno maa toon?
M.J. : Naange am saaftiima e nder Mali haa koolol ena yuɓɓinee to leydi Gine, naalankooɓe mawɓe ena cuɓee, diiwaan ɗo ngonnoo-mi ɗoo wiyi ko maa mi toɗɗee e yahooɓe ɓee. Njahdu-mi ko Fanta Demmba, Aali Farka Tuure e debbo goɗɗo ena wiyee Mokontaake. Min ngoni Gine haa ko nawnoo min koo gasi, min mbiyi emin koota, Ginenaaɓe nanngiti min, yo min ngontu ɗoon emin pijana ɗumen, min calii, ɓe njumi min e laamu, min cokaa. E oon sahaa ko e laamu cañngu Seeku Tuure wonnoo. Min ngonii balɗe 17 e kasoo. Alla waɗi dillere ndee mawni haa kabaaru oo yanoyi e Moodibo Keytaa gardinooɗo leydi Mali e oon tuma. Moodibo waɗi nulaaɗo dariiɗo, jontaaɗo, mo konngol mum huutortee e hakkunde leyɗeele ena wiyee Suleymaani, ari Gine. Kikiiɗe mum, min ngoppitaa, min mbaɗtaa e ndiwoowa, min payti Mali.
F.Ɓ: Jooni kam ko aan yerƴi en e lowre caɗeele kono kay ena anndaa kala naalanke mawɗo, dowluɗo darinooɗo darnde maa ndee waasataa hawra e caɗeele ɓurtuɗe gila e ngañgu haa e dabare. Mbele aan Medda won ko njiy-ɗaa heen e caɗeele walla alaa?
M.J: Naalanke ko neɗɗo tan. Kala ko jommbata neɗɗo meho ena jommba naalanke, so mbelemma mum walla so mettere mum. To bannge nguurndam naalanke, en meeftii e mbelemmaaji dañonooɗi kono firtaani mi hawraani e caɗeele. Mi waɗdaama golwole joy teskinɗe. Heen ɗiɗi ko e haala tan kaaɗi. Keddiiɗe ɗee ko dabare tampinɓe mi no feewi. E golle tampinɗe mi ɗee, ngollaa mi heen goote ko to Ndakaaru, ɗe ngittoyaa ko Gawdal to Ceerno Paate. E oon sahaa njahdu-mi ko e Alfaa Bammbaaɗo. Dabare ɓuri bonde ɗee ko korte ngonnoo. Mbeddaa mi ɗe ko Mali. Mi jooɗiima lewru e balɗe 19 mi waawaa haalde kadi so mi ndaarii neɗɗo hay mo nganndunoo-mi, mi heptintaa. Ɗeen golle ceertoy-mi e mumen ko to Beledugu. Goɗɗe ɗeen ko to leydi Gine, mbaɗdanoo-mi.
F.Ɓ: Medda Jaañ, hol no foti baaruuji ɗi pentu-ɗaa?
M. J: Ko miin fenti wanngo, njimri mum e ngamri mum. Ko miin yimi Dammboowel e Miijo e Daawalel. Ko miin lollini “ aloo regerege, taasiyoo puñcaŋ, maayo waɗii ndiyam….! Ndiin njimri nanirnoo-mi ndi ko biyeteeɗo Pennda Budal ena jeyaa Ngijilon. Mi ɓamtii njimri keewndi kono ɗiiɗoo baaruuji kam ko miin fenti ɗi, mi renndaani ɗi e hay gooto.
F.Ɓ: Tuugnaade e humpito naalanke nayeejo ngo njogi-ɗaa, hol yitere walla hol ñaawoore nde ñaawataa naalankooɓe hannde ɓee?
M.J: Mboɗo waawi wiyde sukaaɓe naalankooɓe hannde ɓee kawrii e jawdi, kawrii e kaalis e comci jooɗɗi kono ɓe kawraani e neema naalankaagal. Mboɗo waawi wiyde ko yontaaɓe, ko ɓe dañɓe, yiɗaaɓe ɓe hono mumen ngalaa kono ɓe ngalaa pinal naalankaagal. Kawri e pinal, kawri e neema naalankaagal ko minen. Sinno oon sahaa wonnoo e hakkillaaji amen ko faggaade tan, tawnoo ko etasuuji e otooji, jawdi ndariindi e leliindi cariima sabu ndeen buuɗi sappo tan ena kumtatnoo haaju. Kamɓe ɓe kawri ko e kaalis wontii huɗo.
F.Ɓ: Hol wasiyaaji ɗi huccitintaa e sukaaɓe naalankooɓe wonɓe hannde e dingiral ɓee, Medda Jaañ?
M.J: Kamɓe naalankooɓe ɓee yo ɓe tiiɗno sabu naalankaagal wayi ko no comcol danewol nii, ena yaawi gakkude. Geɗe tati naalanke ena foti taaraade ɗe:
1- Yaawi bonnude martaba naalanke fof ko rewɓe. So naalanke tabaaki feeñde e maɓɓe, jooni-jooni golle mum mbona.
2- Ko mbon-ɗaa nehdi koo fof, jogo gacce e mawɓe, ndokkaa ɓe hurum.
3- So tawii ko a ɓiy juulɗo, ko keñi-ɗaa e yahde fijirde koo fof, so a salligto walla so a taamoto, juul waktu oo ko adii nde naatoytaa e dingiral.
Medda Jaañ, Fooyre Ɓamtaare ena wiy maa a jaaraama. Yo Alla juutnu nguurndam maa mbele aɗa ɓooya duusde leñol ko juuti.
Ƴetti yeewtere ndee ko Njaay Saydu Aamadu


text:
4
1 Ko ɗun waɗi, yo men jogore wa kurkaaɗi *Almasiihu on e halfinaaɓe goongaaji Alla wirniiɗi ɗin. 2 Awa halfinaaɓe ɓen non no toraa wonugol sella-findeeɓe. 3 Min non ɲaawoore nde ɲaawotommi nden e nde yimɓe ɓen ɲaawatammi nden hittaa e an, min tigi toode mi ɲaawitotaako. 4 Ko fii fondo an ngon ko laaɓungo, fii kala hinaa ɗun hollata ko mi feewuɗo, ɲaawoowo lan on ko Joomiraaɗo on. 5 Ko ɗun waɗi, wota on ɲaawu huunde ɗoo e saa'i on, maa ɗoo e ardu Joomi on, on Weeɓitoowo ka ndaygu ko suuɗii kon ka niɓe, feɲɲina eɓɓooje ɓerɗe ɗen. Ko fii mantoore mo kala aroyay immorde e Alla.
Fii Mawnintinaare ɓe Korenti ɓen
6 Musiɓɓe, mi huutorii ɗii nooneeji ɗoo fii waɗangol on misal e hoore an min e Apoloosi. Ko nii andirton e amen wota mo yawtu ko windii kon, e wota gooto e mon mantor bambindirangol. 7 Ko fii ko hombo ɓurnu-maa? E ko honɗun jogiɗaa ko a okkaaka? E si a okkaama, ko fii honɗun mantantoɗaa, wa si tawii hinaa a okkaaɗo?
8
Ɗun-le wuren on haarii, awa kadi on alɗii, on fuɗɗike laamaade e ɓaawo amen! Pellet mi faaleteno hara nun ko on lamɓe fii menen kadi no men laamodira e mon! 9
Ko fii no wa'animmi wa si tawii Alla wattirii men, menen *sahaabaaɓe ɓen ɓaawo, wa ɲaawaaɓe happanaa wareede e yeeso dental ngal fow, ko fii men wonanii aduna on fow e malaa'ikaaɓe ɓen e yimɓe ɓen jalnori. 10
Ko men jogoraaɓe wa feetuɓe sabu Almasiihu on, kono onon ko on faamuɓe sabu Almasiihu on! Ko men jogoraaɓe wa lo'uɓe, kono onon ko on dolnuɓe. Ko on teddinaaɓe, kono menen ko men hayfinaaɓe! 11
Haa jooni meɗen tampiri heege e ɗonka e kolngalf
e piggal e yiilagol. 12
Meɗen golliri juuɗe amen ɗen tigi haa meɗen ronki. Tuma men hoynaa woo, men du'anoo. Tuma men cukkaa woo, men wakkiloo. 13
Tuma men ɲo'aa woo, men jaabora no newori. Men woni tuundi oo aduna, men hawkaa e ɗi fow, haa weetaango hande ngoo.
14 Hinaa fii hersingol on mi windiri ɗun, kono miɗo hajorde on wa fayɓe an ɓe mi yiɗi. 15 Ko ɗun waɗi, hay si on heɓoyii guluuje sappo ardotooɓe on fii no jokkiron laawol Almasiihu on, haray on alaa baabaaɓe buy. Ko fii, e telen-ma humondiral mon e Iisaa Almasiihu on, ko min wonti baaba mon e nder ko mi feɲɲinani on Kibaaru Moƴƴo on kon. 16 Awa mi wakkilinii on yo on wonu ɲembooɓe lan. 17 Ko ɗun waɗi si mi imminanii on Timotee, on mo tawata ko paykun an mo mi yiɗi, e sella-findeejo e telen-ma Joomiraaɗo on. O andintinay on laawi an ɗin fow e telen-ma Almasiihu on, wano mi janniri ɗi non hen fow e nder *mofte ɗen fow kadi.
18 Woɓɓe e mon mawnintinike wa si tawii mi yiltitotaako ka mon. 19 Kono mi yahay ka mon ko neeɓaa, si Joomiraaɗo on jaɓii. Hinaa konguɗi mawnintiniiɓe ɓen tun mi andoyta, kono ko bawgal maɓɓe ngal kadi. 20 Ko fii *laamu Alla ngun wonaa haalaaji, kono ko bawgal. 21 Ko honɗun faalaɗon? Ko yo mi yaadu ka mon e sawru, kaa ko giggol e newaare?


text:
Ardiido Lesdi Naajeeriya Muhammadu Buhari hokki, Mr. Salihu Abdulhamid Dembos dow laata hooreejo suudu gollirde Nigerian Television Authority (NTA).
Ministaajo mo hakkilanta Shaanu maatootiral ‘e aadi ndonndonu, Alhaji Lai Mohammed, kanyum on suuditi haalakan haa Abuja laamorde Lesdi Naajeeriya.
Mukaamu ngun hokkaama Salihu bee sarti waadu laamu ko hewtani Duubi 3 fuddaano.
Dooko be hokkamo mukaamu ngun Denbos laatino hooreejo shaanu Luumooku haa NTA.
Mr. Dembos’ hewtani duubi 20 do huuwa kuude kubaruuku.
O laatino hooreejo NTA haa Kano, Kaduna,Lokoja enanta luttudum.
SADIQ ALFA


text:
On salminaama Banndiraaɓe Tedduɓe,
yewtere men nde hannde en ngondi e Musidɗo
men tedduɗo wiyeteeɗo Alhaji Abubakar Jijiwa
Pullo Adamaawa Niijeriya hooreejo tefooɓe
kubaaruji (journalist) ɗi Tele (television) e rajooji.
O jogiino Teddungal ley hooreejo Adamawaa
wudtudu (faro) ceede , men yewtindiri e maako o
waɗii noddaandu e dow men enen Fulɓe, nden e
hokki (Rokki). Kubaaru maako leyɗeele keewɗe o
yehi e nder Adunaaru ndu, ngam nanango noppi
moon wiidiyo ɗum men mbaɗan-ɗum e youtube
amen so GENO jaɓii, on yettaama Banndiraaɓe
Tedduɓe, so(to) yejjite kubaaruji ɗin e ɗi arana
on(warana on) e ɗo Suudu Fulɓe Media on
jaaraama.
[ Adam Gettado Fulbe]


text:
Ngomnaajo Jihawol Kano Abdullahi Umar Ganduje wadani Tukur Garba Arab barka bee hebuki maako manngu laataaki hooreejo gollirde nokkuure Hausa haa Suudu Radio konngol Naajeeriya VON.
Arab, biddo on mo Jihawol Kano mo ngomnaajo on tinndini kastaado haa kuude muudum anndudo ko huuwata giddo kuugal ngal.
O wi ; “ hebuki Arab mukaamu ngun dum hunnde on boddum masin ngam O haandani ko buri non fu haa VON.”
ngomnaajo on tefri mo o besda kuude maako boddi di o wadata ngam O besda manngu ‘e daraja haa yeeso.
Haa ragare Ganduje tefri luttube golloobe VON yembita ko Tukur nder golle mabbe ngm jahargal yeeso hebe.
SADIQ ALFA


text:
Meccal Taksi Moto e nder yoga e leyɗe Afrik [Oo taskaram ko fillitaaɗo]
Saakitaama ñannde :
E nder kaa taskaram “Faggudu e Ɓamtaare AfriK’’, limoore 8, e nder yewtere ndee, kaleten ko ko fewti e taskii mottoji e nder ledeyle men.Ko woni ngal gollal ?Holko ɗum mofti e golle ? Ko ɗum ɓeydata e faggudu leydeele Afrik? No ɓe gollirta e nder gure maɓɓe walla diwaanuuji maɓɓe? Mamadu Lamiin Balde, hoɗuɗo Simanteri nder Dubereka leydi Gine, doginoowo Taksi Moto, aran seeditanoo e kaa taskaram.Bubakar BAH, ngardiɗo doginooɓe taksi motooji to Simanteri. Omo faamina en hol nafoore nde heɓata e ɗee golle e no ɓe woni e heɓirde ɗi taski motooji.Timminirten yewtere nden Sheikh Ahmed Tijaan JALLO, ngardinoɗo pelle doginooɓe taski moto to Madina Gunaas worgo leydi senegali e diwaal Kaasamansi. Maw aartu e no ɓe goloorto e lamu e ko ɗi tski mottoji nafa e nder rendomen.


text:
«Fuutankooɓe, on poɗiino ardinde e laamu leydi mon kala udditanɗo on damal, yaltini on e laamuuji tooñannge ɗi Deeniyankooɓe e Safalɓe, mi fellitii wonande on oon gardiiɗo e udditde ngaal damal. Alaa e sago noon wonda e dental e pellital Fuutaŋkooɓe fof, tawa ko e anniya ɓamtude diine Alla, tee wonda e muñal, sibu Alla wondi ko e muñɓe.
Miin noon, ene waawi mi waasa daɗde e ndeen hare. So tawii wonii noon, cuɓo-ɗon e nder mon Almaami ganndo, nuunɗuɗo , mo yiɗaa laamu aduna, ngardinon ɗum koye mon. Kala nde njiy-ɗon omo fantinoo e renndinde jawdi aduna, ngittee mo! Ɗuum ne keɓtee e juuɗe makko kala jawdi ndi o heɓirnoo tooñannge, so o saliima accude laamu, ndenndee kaɓon e makko, lomtinon ɗoon ganndo goɗɗo, tawa ko nuunɗuɗo, joom golle e baɗle, e kala noon leñol walla galle mo o waawi jeyeede ! Hoto fof njaɓee leñol walla galle gooto heeroroo laamu leydi mon, sibu ndeen wayata ko no jawdi ndoneteendi nii, kala kaanduɗo e ardaade on, hoto calo-ɗee ardoo on.
Hoto mbaree mawɗo nayeejo, hoto mbaree cukalel, hoto ɓooree debbo janano, sibu ɗuum ɓuri wonde bone e warhoyre… »
Ittaa ko e Cheikh Muusaa KAMARA - Zuhuurul Basaatiin- pp 30-31


text:
Jokkorɗe nafooje Ngam nguurndam malal
tajre rabbere
Jokkorɗe nafooje Ngam nguurndam malal
- 1
- 2
sifa timmuda
Jokkorɗe nafooje Ngam nguurndam malal
الأسباب المفيدة للحياة السعيدة
E Innde Alla jom yurmeende huuɓtodinnde jom yurmeende heeriinde
Ngardiindi ballifiiɗo
Yettoode woodanii Alla oon kaanduɗo e kala yettoode, deweteeɗo e goonga alaa so wonaa Alla gooto mbo alaa denndo, Muhammadu ko jiyaaɗo makko nelaaɗo makko, yo kisal e jam ngon e mum.
So ɗuum yawtii, fooftere ɓernde e weltaare mum e iwgol himmeeji e sunuuji; ko ɗuum kala neɗɗo yiilatoo, ko heen nguurndam mbelɗam heɓato; weltaare e weytaare ndañoo, ɗuum noon hina jogii sababuuji diina, tago e golle, ɗi dentataa so wonaa dow juulɓe timmuɓe, ko wonaaɓe ko hay sinno heɓii heen huunde ko sabu tiiɗnaare jom hakkillaji en nder mum en, ko ɓuri moƴƴude e heewde nafoore heen ko yawtiratɓe.
Mami jaŋto nder deftere am nde ko ciftormi e sababuuji toowɗi ɗi kala neɗɗo yiilatoo.
Hina heen waawɓe heɓde ɗi, nguuri nguurndam moƴƴu-ɗam mbel-ɗam, won heen ɓe keɓaani nguuri nguurndam cattu-ɗam mettu-ɗam. Won heen wuurɓe to hakkunde ɗo, nguurdi no newanorii ɗum en. Ko Geno tan wallinortee e keɓgol jam e diiwtugol woroɗde fof.
Keerol
Ɓuri mawnude woni iwdi sababuuji ɗi ko gooŋɗinde e gollude golle moƴƴe
Ɓuri mawnude nder ɗiin sababuuji woni iwdi majji ko gooŋɗinde – liimanaagal wondude e golle moƴƴe, Alla wi'i:
- ((Kala golluɗo ko moƴƴi immorde gorko maaɗun suddiiɗo hara ko o gonɗinɗo Allah, men wurnaymo ngurndan weluɗan laaɓuɗan, men yoɓaɓe njoddi maɓɓe ndin ko ɓuri moƴƴude koɓe laatinoo hiɓe gollaynoo ka aduna )) (1) (Nahli/Ñaaki: 97).
Kala denndinɗo goongɗinal e golle moƴƴe Geno fodanii mbo nguurndam moƴƴam e njoɓdi moƴƴiri Aduna e laakara galle ñiiɓal ɗe.
Sabu o hina laaɓi cer: ko goongɗinal cellungal rokkata ɓesnoore golle moƴƴe moƴƴinooje ɓerɗe e jikkuuji dokkooji weltaare e weytaare, kaɗa sunaare e ɓiɗteende wonki nder Aduna e laakara.
Goongɗinɓe ngaal goongɗina, so keɓii ko njiɗi ko weltini njaɓorto ɗum yettude e gollirde ko nafata, ɗuum addanaɓe weytaare e yiɗde yo ɗuum heddo, ngam joortaade baraaji yettooɓe Alla e geɗe goɗɗe ɓurɗe nde ɓesnoore weytaare e weltaare.
So ɓe keɓii ko welaani walla ko ɓe njiɗaa ko way honu sunaare, ɓe njaɓɓoroo ɗum dartaade e hoybinde fotde baawɗe maɓɓe, ɓe muña muñal jooɗngal ngal alaa goordugal, ɓe keɓa e dartaare he humpitooji mawɗi, ɓe keɓa e muñal ngal baraaji keewɗi, mette njaha, weltaare e yelaaji moƴƴi lomtoo, wondude e ɗamiraare ɓural Alla e mbarjaari mum, hono nulaaɗo (j.k.ng) feññiniri nih nder hadiis celluɗo o wi'i: "kaawise wonande fiyaaku juulɗo, fiyaaku makko fof ko jam, so o heɓii yaajeende o yetta Alla, ɗuum ko jam makko, so o heɓii ɓitteende o muña ɗuum ne kadi ko jam makko ɗum ko juulɓe tan ndañi ɗum". (2) (Muslim).
Nelaaɗo anndinii men ganngal e jam e ɓesnooje golle juulɗo ko cowatooɗe, so o heɓii jam o yettii Alla, walla o heɓii bone o muñirii Alla.
Ko waɗi haɗa yiya yimɓe hina ceerta no keɓɓorto jam walla bone, ko ɓurondiral goongɗinal e golle maɓɓe moƴƴe.
Ciforiiɗo sifaaji jawtuɗi o; heɓɓortoo jam e bone fof ko yettude e muñde, ɗuum addana mbo weltaare e weytaare, e waasde sunaade fiɗtaandu faaɗa, wuura nguuurndam malkiso, joomum heɓata ko nguurndam mbelɗam nder aduna e laakara fof.
Goɗɗo heɓa yaajeende bewa jikkuuji mum ooño, jaɓɓoroo yaajeende nde hono jawdi nih, wonda e kuuñu e yiɗneede, ɗum fof e waade noon ɓernde mum deeƴataa, hakkille mum saroo weema baŋngeeji keewɗi, ngam hulde woto ko heɓi ko yahde, sabu yiɗde fiɗtaandu alaa to haaɗi, hina yiɗi heɓde geɗe goɗɗe daaña, hina waawi heɓa hina waawi waasa heɓde, hay sinno heɓii ko yiɗi ko haɗataa joomum wuurde nder kulol e ɗeŋƴaare hono haaldaa dow nih. So tawii joomum heɓi ko faaɗeende njiyataa ko hina huli hina ɗeŋƴii wonda e mette, woto naamno/lamndo ko joomum heɓata e malkiso, miijooji ñawɗi, yaawa sekde, hula haa ɓurta keerol, waɗi noon ko wondaani e ɗaminaare heɓde baraaji, walla muñal muññitoowal koybinoowal ɓiɗteende mum.
Ɗum fof ko ƴeewnda ɗum yiya, so a ƴettii gootel e ɗii nooneeji a ƴeewndiima ɗum nder ngonkaaji yimɓe a yiyat ceerungal mawngal hakkunde juulɗo gollirɗo goongɗinal mum, e mbo wayaano noon, diina hirjinta yimɓe ko yondinaare dow arsukeeji Alla, e ɓure e teddule ceertuɗe ko waɗaniɓe.
Goongɗinɗo so ñabbu walla baasal yottiima ɗum, ko ngannduɗaa hina waaawi heɓde neɗɗo fof, kañum goongɗinal e yondinaare mum, e weleede feccere Allah feccani ɗum, kaɗat ɗum ɗeŋƴaade, ɗaɓɓirtaa ɓernde mum ko hattanaani, ndaarata ko gonɗo les/ley mum, ndaarataa gonɗo dow mum, ɗuum hina waawi rokkude mbo weltaare e fooftere ɓernde haa o ɓura dokkaaɗo ɗaɓɓale aduna fof tawa aldaa e yondinaare.
Hono tawirtaa mbo golliraani goongɗinal, so jarriboraama baasal walla woodii ko ɓoccitoraa e geɗe aduna, wondata ko e kaaɗtudi sunaare e malkiso
Ƴoƴɗo hina anndi nguurndam mum celluɗam nguurndam malal e huɓindaare ko ndaɓɓam no feewi
1. Ƴoƴɗo hina anndi nguurndam mum nguurndam malal e huɓindaare ko daɓɓam, o fotaani ɓeydoraade raɓɓiɗinde ɗam suno e wuddiɗinde, ɗuum yahdaani e nguurndam celliɗam, so o wayii noon o ɗawa hoore makko, nguurndam wuddeende e sunaare njiirondira mbo, ɗigguɗo e saaysaay fof poti ɗo, kono goongɗinɗo ɓuri yeɗeede siforade nih, e heɓde geɗal timmungal jaawngal walla leelngal.
2. Hina haani kadi so wodii ko heɓi mbo ko o añi, walla o hulii ma heɓmbo, yo yerondir ɗum e neemaaji diina e aduna ɗi o heɓi, ngaan saanga ma laaɓan mbo ko woni nder mum e neemaji, o annda gañaaɗi keɓɗimbo ɗi no mbay famɗude. Kadi yo o yerondi ko o huli ma heɓ mbo e woroɗde ko e ko o ɗamanii heɓde e jam ko, o waasa woppude miijo bonngo ngoo foola miijo moƴƴo ngo, ndeen kulol makko iwat, o hoddira ko ɓuri mawnude ko jogori heɓde mbo, o hoɗna fiɗtaandu makko so ɗum waɗi, o etoo haɗde ko suwaa waɗde ko waɗde, e hoybinde ko waɗi ko.
3. Hina jeya e geɗe nafooje: Anndude ko yimɓe to'ata ɗum ko teeŋti noon koŋnguɗi bonɗi, torrataa mbo ko kamɓe torrata, so wonaa so o waɗtii heen hakkille makko o soklarii ɗum, ndeen to'e ɗee njeyat co'irɗe makko, ko ɗuum torratambo, so o waɗtaani heen kakkille makko hay huunde bonnantaa mbo.
4. Anndu nguurndam maa rewi ko e miijooji maa, so tawii miijoto-ɗaa ko ko waɗan maa nafoore diina e aduna maa, nguurndam maa ko moƴƴam, so wonaa noon ko mbeñ mum.
5. Hina jeya e geɗe ɓurɗe wawde riiwde suno: Hoɗnude e fiɗtaadu waasde ɗaɓɓude mantoore so wonaa to Alla, so a waɗanii jogiiɗo e mah jojjande walla mbo alaa fof, anndu ɗuum ko gollondiral hakkunde mah e Alla, woto wonde mantoore mbo mbaɗanɗa o, hono Alla haaliri ko yowatii e keeriindi tagoore mum nih:
((Andee komen woni ñamminirde on ko fii baraajiɗin ka Allah, men ɗaɓɓiraa on njoddi wana kadi jarneede )). (14) (Alinsaan/ Neɗɗo:9).
Hina ɓura teeŋtude e gollondiral mah e yimɓe mah e ɓiɓɓe mah e mbo jokkondiral tiiɗngal woni hakkunde mon, so a woownii fiɗtaandu mah riiwandeɓe bone tan a fooftii a fooftanii, hina jeya e ko rokkata fooftere jaggire moƴƴere e golle fawaade e mbelamma fiɗtaandu, tawa aldaa e deftaare ɗeŋƴinoore, nduttoɗaa tawa cooyɗo tawa a heɓaani moƴƴere nde, sabu ndewɗa ko laawol piiltingol, hina jeya e ñeeñal waawde ittude ko heelɗi weli nder nguddiri, ko ndee laaɓgol ɓeydatoo, nguddu natta.
6. Waɗ geɗe nafooje yeeso mah gollu ngam siinudeɗe, woto yeccito geɗe torrooje haa coklanirma miijaade sababuuji suno e himme wallitoro fooftaade, rentina fiɗtaandu mum e golle kimmuɗe.
7. Hina jeya e geɗe nafooje: Fellitde waɗa golle potɗe waɗeede jooni, yeewana ko aroyta, so golle potɗe waɗeede jooni mbaɗaaka pawondirat e goɗɗe jawtuɗe, faaɗnana garooje ɗe adda teddeendi, so golle pellitanaama mbaɗaama nde poti waɗeede nde, garoyooje ma miijane miijo semmbinngo ngolliree no moƴƴi.
8. Hina haani cuɓoɗaa nde golle nafooje kimmuɗe e ɓurɗe himmude, tawa fiɗtaandu mah ko ɗeen wuuranii, pooɗooje yiɗde mah, so wonaa noon tan addata ko haaɓre e nguddu, wallinoro miijo sellungo e diisnaade, diisnatooɗo nimsataa, jaŋngu njuurnoɗaa ko njiɗɗaa waɗde ko haa ɗigga laaɓtan ma, so nafoore hina jojji heen a fellatii, wakkilo/fawoɗaa e Alla hombo yiɗi wakkiltooɓe/fawotooɓe e makko.
Yettoode woodanii Alla jeyɗo binnde, yo Alla yurme ko'ho'o men Muhammadu e koreeji mum e wondiiɓe mum o hisnaɓe.
cosaneeji:
pecce gande:


text:
Sahel: Caad fiɓii ustugol 600 konunkooɓe maɓɓe wonuɓe to keeri Mali, Niijeer e Burkina Faso
Saakitaama ñannde :
Hannde e talaata, ñannde 24 lewru 8ɓuru 2021 ka yewtere men On Tottaama Konngol, on hollii men miijo mon ko faatii e ustugol kononkooɓe 600 Caadnaaɓe naɓanooɓe ka keeri hakkunde Mali, Niijer e Burkina Faso.Ko honno yiiruɗon alhaali ndeenaagu ɗee leyɗe sahel caggal nde Caad usti ɓee konunkooɓe mum ?
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Hukuuma hakkilanta kilantaaji riskuuji Lesde Africa Hirnaangeeje (ECOWAS) fuddi eltuki himbe ko hewtani 35 dow ko laarani durngol na’I haa nder Jihawol Gombe wayla walaadu Fuuna Lesdi Naajeeriya.
Elto ngon fuddaama on iga nyennde Alarba ngam sembidinki shaanu durngol ‘e Luumooku haa Lesde Africa (ECOWAS-PACBAO 11)
Taskaramka omtaama on bee baawal baawo kampaniwa jahargal yeeso nga Swiss bee ECOWAS enanta ngomnati Jihawol Gombe.
Hooreejo kawtal ngal ECOWAS-PACBAO, Dr Adetunji Jolaosho, anndini wiiki be omti taskaramka ngam hoytina durngol hedi durngol zamanu bee sembidinki Luumooku ko laarani Dabbaaji nder Lesdi Naajeeriya, ko feesinta golle yaaki sukaabe, debbo’e Gorko.
Kadima Jolaosho besdi ka bee wiiki niiman wadete be tokkuki laabi kanndudi bee jannginol no wadirte nyammndu, no sarrifitta kusel mallabo tewu ‘e ko nanndi’e non.
Nder jawaabu commisinaajo mo hakkilanta shaanu ndemri enanta dabbaaji, haa Jihakan, Animal, Muhammad Gettaado, wiido besduki anndal dow ko laarani dabbaaji dum hunnde on ko wallata sanne hedi jahargal yeeso Lesdi fuu.
Non darectaajo mo shaanu ardungal enanta Ceede haa hukuumawa ngan, Suleiman Musa, wi fakat sembidinki durngol waddan jahargal yeeso sanne musamman hedi feesinol golle yaaki sukaabe hawtaade bee wanginki laabi kebe.
Gettaado tefri yaalirbe haa nokkuure nden naftora bosesel mobbre nden naftora anndal be hebi ngam nafa Jiha Gombe Lesdi Naajeeriya.
SADIQ ALFA


text:
Cellal: Ñawu EPATIT B (remeere), Porofeseer Njuuriya JALLO no yewta fii mayre
Saakitaama ñannde :
Hannde yewtere Cellal ko Ngalu nde na haɓɓodii e ñawu heyre (Remeere). Ɗum no innee epatiit-B e faransiire. Ko saabantoo yimɓe nguu ñawu? No ñawɓe ngu safrortoo e no yimɓe haani rentoraade haa hisa walla daɗa ñawu epatiit-B? Ɗum woni ko yewtideten e Pr Njuuriya JALLO, safroowo ñabbeeli heyre, hertorɗo Epatiit to Gine Konakiri. Ko ɗum woni epatoloogjo e faransiire, o waddanan em ko laaɓi e mum.E nder yewtere ndee en keɗoto konnguli sakiraaɓe yoga ko faati e toɓɓere ndee e ƴame ɗe ɓe njoganii koɗo men oo hannde.
Heɗoɗee jeewte waɗooje altineere kala e njamdi 8:50 (GMT) Heɗitee nde talaataare e njamdi 17: 50 (GMT).
Oɗon waawi waɗtude baka mon e yewtere dow tonngoode WhatsApp: 00 221 76 644 12 72.
On mbaawi heɗaade taskaramji amen dow kelle Facebook maa Tweter: RFI Fulfulde


text:
Kala hitaande nde nguura ŋakki, keew-ɗen wiyde ko «hikka ko hitaande». Fulɓe kadi mbiyi «ko haalaa hikka, wonaa ɗum jangtetee mo wuuri». So tawii rawane e hitaande 2010 ndee, ndunngu, gulaali ngullii e Afrik bannge hirnaange haa teeŋti e leydi men, toɓo heewi ha yimɓe kaasti, sabu miɗo siftora, so kammu gijinooma, yimɓe fof ɓamda «bone waɗii kadi, ƴiiwoonde ƴiiwii»; Sihsihɓe e Njaayɓe ko maayɓe kulol, Jaakɓe e Jeŋjenɓe e Sohsohɓe ngonata ko e ubbude lamɗam, mo njiy-ɗaa fof ina mooloo Alla e bone toɓo e ilam.
Kala hitaande nde nguura ŋakki, keew-ɗen wiyde ko «hikka ko hitaande». Fulɓe kadi mbiyi «ko haalaa hikka, wonaa ɗum jangtetee mo wuuri». So tawii rawane e hitaande 2010 ndee, ndunngu, gulaali ngullii e Afrik bannge hirnaange haa teeŋti e leydi men, toɓo heewi ha yimɓe kaasti, sabu miɗo siftora, so kammu gijinooma, yimɓe fof ɓamda «bone waɗii kadi, ƴiiwoonde ƴiiwii»; Sihsihɓe e Njaayɓe ko maayɓe kulol, Jaakɓe e Jeŋjenɓe e Sohsohɓe ngonata ko e ubbude lamɗam, mo njiy-ɗaa fof ina mooloo Alla e bone toɓo e ilam.
Ɗo ngar-ɗaa e jonɗe fof ko ɗum haaletee
Wonaa ko arnoo rawane koo, yillitii en hikka. Hoɗii hikka ko ŋakkeende toɓo e ilam, haa jibini faayre mawnde. Faayre ndee ina nanndi e ko Njaay Saydu Aamadu wiyatnoo e yimre mum wiyeteende « Faayre », wonde « won miijo ina adda faayre, won e faayre ina adda ɗaayre, reedu ŋeera waya no waɗndu haayre, fof arani mi ko e miijo, miijo sahtu nde kaɗtii-mi, kaɗtii-mi e nder nguurndam ko tiiɗi ».
So en ƴeewii ko o haali ɗoo koo, ina nanndi e ko kewi hikka koo : toɓo toɓaani, ilam ilaani, sooño hawii hanndiima, heege ñippii araaraay. Maa ladde toɓee, tuɗa, huɗo fuɗa, leɗɗe mbilta nguboo, nde durngol dañee, jom ndariindi en ina ngondi e kulol e faayre kala, ngam miijaade hol to fayaa.
Ellee dogdu ko ko waɗi, ɗo tiindee anndaaka tawo sabu to Mali e to Senegaal haa leyɗeele Afrik hirnaange kala, sawru fiyndu gaay nduu, ko ko yettoyii toon. Waɗde woondu nduu ko wooturu, gooto fof ina naamnitoo hoore mum, hol no ndee hitaande taccirtee haa ndunngu mo wuuri, tee mo wuuri hay gooto anndaa ko addata.
Remooɓe ndaɗaani e ndee faayre, jeeri ena famɗi walla nii alaa, ko walo koo ɗamaamu mum faafaani.
Ko woni goonga tan sokla ina woodi, paaɗeele e caɗeele ko ko naati, sabu hay cogguuli ko ko ŋabbi, tee kaalis alaa, hay tuubakooɓe nana ngoytoo faaɗeende winndere, waɗde ‘joowde neɗɗo e dow neɗɗo nafataa cakkiiɗo oo’.
Haade noon sahaa oo ko nii addiri, waɗde gooto kala ɗo woni yo ɓeydo tiiɗnaade e liggey e ɗaccude joɗnde nde alaa ko addata so wonaa baasal e ɗaminaare, gooto fof yo ɗamino e Alla ina jogii ko gasataa. Fereeji puuyɗi e sahnga kewuuji, bonannde jawdi nde alaa daliilu, moni kala feƴƴa ɗo foti, fotndoo mo foti : bannde waɗi mbaɗaa, mo alaa ɗo fawii so wonaa addude gacce e koyeera. So dañal famɗii, yo ko yiɗaa koo famɗu, huunde fof noon maa gas haa heddoo daarol. Kadi mbiy-ɗen « unde seeɗa ɓuri sooynaade unooɓe ». Mballitoro-ɗen darnde e duwaawu, ko kanko Alla waɗi ko kanko ittata, yo o ittaan en ɗee caɗeele, o ittira ɗum jam e jam jam, o itta faaɗeende o lomtina en yaajeende.
Abuu Aamadu Joop to Likseyba Gorgol


text:
Ina anndanoo wonde tiggu, so heɓii lebbi ɗiɗi haa tati, ina tina, won heen boom ina mbaɗta muuynude gila ɗoon feɗeendu mum en wordu. So yahii haa lebbi nay, kine makko ina mbaɗta tinde keneeli, ɗemngal makko ina seernda ko weli e ko metti … Kono, wiyeede tiggu ina ekkoo haalde gila e nder reedu ! Ɗuum suwaano tawo naneede.
Kono, ko ɗuum dey woni ko wiɗto annduɓe Ameriknaaɓe e Suwednaaɓe holliti : wonde, tiggu woowata ɗemngal yumma mum, ko gila e nder reedu mum. Ngam ɗuum, tiggu oo fuɗɗotoo heɗaade yumma mum ko gila ina yahra e jonte 30 nder reedu (lebbi jeegom). Ɗum noon, so oɗon njiɗi sukaaɓe mon mbaawa ɗemngal no moƴƴi, yo yummiraaɓe maɓɓe njanngin ɓe gila ɓe njibinaaka, sibu hollitaama wonde tiggu jahroowo e lebbi jeegom nder reedu yumma mum, ina faama won ɗeen kelme. Aɓe mbaawi seerndude kelme jeyaaɗe e ɗemngal maɓɓe e kelme ɗemɗe janane. Tiggu ina heɗoo yumma mum gila jibinaaka. Ko ɗum addanta ɗum heɓtinde daande mum…
Fooyre Ɓamtaare 107 , feebariyee 2013


text:
Taskaram mballa ka, Médecins Sans Frontières, MSF, wii kippe yaaraama haa nyaw ndorde wonnde nder galluure Darfur wadi sanadu halkuki Himbe ko hewtanta 3 sooyube yonki mabbe haa nder nyawndorde Kreneik nokkuure haa bakkeeje galluure Darfur Lesdi suudan.
Nder halkiibe ben woodi 2 nder mabbe dum golloobe taskaram ka MSF.
MSF kippe den didabre yaaraama on haa El Geneina Teaching Hospital, hirnaangeere Galluure Dafur.
Kadima golloowo nyawndordenden gooto maa soyti.
“min hultori sanne bee kippeden min yottini kofli foofo amin yaaki Lenyol sooyube yonki mabbe, min mettini masin bee ko fe’i.
Majaliisa moobgal Lesde Duuniyaaru UN tefi lincitol yaaribe kippe den ko wadi sanadu halkuki Himbe ko hewtani 160 .
Sadiq Alfa


text:
Cours d’initiation au Pulaar Dakar-Mermoz. Public. · Hosted by Cours de Pulaar Dakar Details. Venez vous initiez à cette belle et riche langue qu’est le pulaar. 22 juil. Apprendre une langue africaine, accéder à des cours de langues africaines Connu sous l’appellation Pulaar ou Fulfulde et appartenant à la. bord, sera. bord (de cours d’eau), pencen. bord (rivière, fleuve), daande-maayo. bord marécageux d’un cours d’eau, parawol. bords, gaaɓe. bordure, kommbol.
Kono Maatw A anndaa Debo Deppal? Soko noon aDa waawi wiide: Senegaal, e Kameruun e Muritani e Burkina. Te ko kanko fuddi pklaar pulaar e nder oodo site? Sa yidi, ada wawi rokude mijoma? Ca m’a mise de bonne humeur, tien! Duum hollii ko noon o hodiri. Aamadu janngii deftere makko – Ngol konngol ina waawi waasde sellude sabu so tawii ko Aamadu jeeyi deftere nde, potno-mi wiyde: ET T’as vu mams en ce moment les hal pulaars sont en force dans le forum?
Ndeke noon maataw Diari ko Diarno dottaado tan wonno. Min horam pulara ngonmi.
Forum du Sénégal
Et Yoro, j’suis sur qu’tu peux m’apprendre deux trois trucs aussi, j’suis pas encore au stade des jeux de mots moi! Ko mawdum mbodo selli!
Gnan min gorko ma gnamako e pobara poivre ET L’autre reponds en gros que du bonheur enfin que la pai x pulara avec nous! Kono gorko sonande ma, rewbe fof mbawimo E heyma Diari neldam ko mbinoda ko Cemedel kessel guel souwa souse anda courawi Senghor wonno presidan gadano oo 9b.
Bayre Dooro no ngoruda? Mboomri ko debbo mo suuwaa reseede. So a jaabtiima kaalanaa kam kadi holto njeyaa-Daa, mbiDa anndi haaleeji Pulaar ina ceerti. Hol baNge bittugol maa yaahri.
CUL – Main Content
Kadi hole ko badda? Dis moi diari ko afrique kurtida walla france? Diari an ka coumbajo, so tawi en kali poular Ko njimi ton fof so mi arti mami halane Wonaa kaNko mballu-Daa e ngol selli 7. Moi aussi coufs je suis jalouse pour ma patrie! Duum noon njiden koye men tawa en nganyaani hay gooto. Yo allah rokumin honoma en Wad wonno presidan gadano oo 9b. Anndi anndaani kala mi hoofniima-ma.
Dum tan hollirii won fulBe ko dariiBe e pupaar kesam kesiri. Vos cassettes nous apprennent sur la culture et la langue pulaar nous qui sommes entre 2 cultures. Sinon si t’as msn c’est plus simple.
Ko lefol maabube no yarimaayo way e subalbe walla no baara way e waylube ni. Aller, merci et a plus tard. Mi teskiima noon nde tufnde ko lobbere kono wadii juutii binndande kese njillaaki.
Forum Cap Skirring Casamance Sénégal
MI yafima ngatti ko wona sibou allah fof djoutata! Kono be mbaawaa Pulaar, be njidaa Pulaar. Aan noon diari kaa sukkiti bawdi,hay mo yidaa leewaade maa fiy piccel ngori aan hammeh lih ,mi hediima yeewtere coues bennunde ndee ,kono mi ronku hebde on e telefon,so tawii mbodo waawi hebde on e internet ,holi email mon,ngam mi waawa partisipde e jeewte mon radio dee,oo ko ko mussido maa,hay somi haalaani hono no mawdomen tijjaani aan yarhammum wiyatnoo nii.
Min kam allah wali kam mi wona afo ,ko mi koumbadjo! Nde ngonno-mi Canngay noon mi pulaaar haalde Faranse, ko Pulaar pluaar kaalatno-mi. Un classement que le ministre explique non pas seulement par le nombre d’auditeurs que compte le pulaar, mais surtout par le fait de ses “fervents” militants.
Comme, il a disparu, dans la nature sans laisser de traces Aan noon ko sehil am Duum noon nyaagon deemin Allah mbele njudduuji amen Amerik diine ene mbaya no mon nii.
Kon Diari wonkomi famani:


text:
Tumbuktu ko wuro heewngo innireede « wuro kaawisaaji ». Ina jeyaa e ko saabii ɗuum, waasde newaade faamde sifaa wuro ngoo : mbele ko ngo wuro safalɓe, walla ko wuro fulɓe e sonraay en ? Alaa ! Ma a taw ko ngo wuro tuwareg en walla aarabeeɓe ɓe iwdi Maruk ? So en njiɗii fooftinde koye men, mbiyen, alaa heen fof ko ngo woni, walla ko ngo ɗuum fof !
Tumbuktu ko wuro heewngo innireede « wuro kaawisaaji ». Ina jeyaa e ko saabii ɗuum, waasde newaade faamde sifaa wuro ngoo : mbele ko ngo wuro safalɓe, walla ko wuro fulɓe e sonraay en ? Alaa ! Ma a taw ko ngo wuro tuwareg en walla aarabeeɓe ɓe iwdi Maruk ? So en njiɗii fooftinde koye men, mbiyen, alaa heen fof ko ngo woni, walla ko ngo ɗuum fof ! Tumbuktu ko « bele ndenndi », ko ɗum waɗi, denndaagal leƴƴi cifi-ɗen ɗoo ɗii ina pottiti ɗoon, etee hay gootol e majji jogaagi hoonaare e keddiiɗi ɗii.
- Iwdi e koɗki
Yoga e daartooɓe ina kawri wonde Tumbuktu sosaa ko e teeminannde 11 ko adii jibineede Iisaa, etee ina jooɗtoraa ko Tuwareg en ngadii ɗoon, kono tawtawtondiral leƴƴi cifi-ɗen dow ɗii kala ngaddanii wuro ngoo mooɓde pine ɗee kala. Wuro ngoo ko wuro diine, ɗum addani ngo wiyeede wuro « 333 waliyyu » sabu ƴellitagol diine lislam e nokku hee, huunde hebraande sabu jotondiral hakkunde annduɓe nokku oo e leyɗeele Magreb e Keer to ɓe tawtoroytenoo jeewte e pottitte diine. Jamaaji e jumaaji njeyaa ko e sifaaji Tummbuktu. So tawii a raaŋanii wuro ngo, ko soorooji ngaddoto-ɗaa sooynaade e nder mahdi ngaadanteeri tawi ko ɓakkere. Ko ɗoo teskii-mi ɗo ɓakkere mahretee soorooji toowɗi e cuuɗi e dow cuuɗi tawi alaa ko tammbi ɗum so wonaa leɗɗe. Sabu wuro ngoo wonde wuro ganni, ko ko farlinaa e kala mahoowo hoɗorde hesere e wuro tummbuktu, nde hormotoo sifaa ndiin mahdi hay so tawii wonaa ɓakkere huutortoo. Jamaa ɓurɗo mawnude e lollude e jamaaji keddiiɗe ɗii ko jumaa « Saŋkoree » gonduɗo e duɗal mum Quraana kiisanteengal, ko ina tolnoo e duuɓi teemedde jeegom (600) hitaande. Ina yanti e ngoon weeyo genaale won ɓeen waliyaaɓe suufiyaŋkooɓe nanngiraaɓe no jokkorɗe feewde e joomiraaɗo.
Kono kadi, won ko Tumbuktu heerorii kañum tan : sifaa wertaango leydi ndii, subu Tumbuktu « hoɗi ko e jeeri, kono ƴoogata ko e waalo ». Ma on mbiy hono ɗum aamnorto ? Tumbuktu woni ko jeeri sibu ngo woni ko teemedde jeetati kilomeeter rewo Bamako, wuro hiiseteengo ko e hakkunde mali darii. Tumbuktu ko worgo Bamako, maayo Nijeer ƴoogiroyi, sortii tiindii rewo, wirtii gure ganni lolluɗe e taariik jihaaadi Alajji Umar Taal to leydi Mali : Segu, Mopti, Bañnjagara, Hamdallaahi ekn…..Ɗiin nokkuuji kala Alla ina rokki ɗum en fartaŋŋe ina ndema, ngawa e saraaji daande maayo ngoo kono kadi kala heen aynaaɓe ina njirloo e fawaade e newuya wonande jawdi mum en e heen satooji fof hakkunde jeeri e waalo. Ko oon sifa addani leƴƴi ɗii kala hoɗdude e sato wooto ngo faggudu timmondiroowu : Bamanan en (remooɓe e subalɓe) fulɓe, tuwareg en, safalɓe (aynaaɓe e julaŋkooɓe).
- Ngonka hannde
Ko cifi-ɗen ɗoo kala e Tumbuktu wonaa huunde weeɓnde tawdude e nokku gooto, ko ɗum ngalu, Tumbuktu waydi e gure Maali ko no « ñaalal wayi e ndiwri nii, tewde wayi e baali nii » (so en jiɗii reftaade konngol Gellaay Aali Faal) ; ko ɗum addani en innirde ngo « Ñaangel dimel ».
Hannde noon, joljole politigi garɗe Maali ɗee ngoni ko e ñoortude ndimaagu Tumbuktu. So tawii fedde tuwareg en wiyeteende MNLA faandaare mum en ko faltaade diwaan lollirɗo ASAWAAD o mbatta ɗum dowla, ma a taw hannde ko « ɓuri sasa yanii e woyndu » tawde wonii maalde innitortooɓe pelle juulɓe (Aqmi, Ansaar eddiin, Mujoa), yeeyooɓe dorogaaji e simmeeji kala ndiddii MNLA, njaltinii ɗum en diwaan oo, compii dowla mum en. Oon dowla noon woni mo nanaten dawrugol mum ina siinee hannde e nder Tumbuktu, Gaawo e yoga e gure gonɗe e oon diwaan : ko yoolde pinal e adaaji tawaaɗi (jimɗi ngalaa, ngamri ko ko harminaa, sorngo aadoraango ko ko haɗaa) kala udditaare dañetenoonde e karalleeje kese yamiraaka (heɗaade rajo, yeeɓde tele, fettude bal) ekn… Waɗde hol to ngon-ɗen? Mate ko e jamaanu gadiiɗo diine (jaahiliya) walla ko yiɗde yedditaade ɓamtaare nde winndere ndee kala yettii hannde ; Ko waawi heen wonde fof, Tumbuktu, Gaawo ekn… nguuri ko e ñalɗi kataa : rewɓe koynaama, beeli sukaaɓe ownaama, ɗum fof e innde diine lislaam, ellee maa mbiyen wonde ko jooni diine ari e men. Kono ko tenngiti ngal dow fof, ko kala ko wonnoo maande diine e nokku hee (jamaaji, genaale hoohooɓe diine hormanooɓe, qirranaaɓe wonde carii diine e ganndal e nokku hee), Ansaar eddine (A.D.) inan rewni heen pikkuuji ina hela ɗum. Ɗeen mette ɗe Tumbuktunaaɓe ngondi kañum en e malinaaɓe kala, ndenndi ɗum ko e winndere ndee kala (juulɓe heen e heeferɓe heen kala) sabu so oɗon teskii UNESCO ko ko yantini geɗe ganni gonɗe Tumbuktu ɗee e « jeyi winndere »(patrimoine de l’humanité) ko ɗum waɗi geɗe bonɗe ɗe A.D. gollata hannde ɗee kiisaa ko no warkoyaagu kuccinaangu e winndere ndee (crimes contre l’humanité).
- Wullaango feewde e nuunɗuɓe aduna oo kala.
Tawde wonii Tumbuktu jeyaa ko « jeyi winndere », aduna oo kala ina foti daraade ngam daɗndude jeyi mum, haɓoo warkoyeeɓe yiɗɓe mumtude kala iwdi men e paarnorɗi men sabu so ɗum woppaama ɓennii, ɓe njaaɓanta janngo ko nokkuuji goɗɗi e nder winndere hee kala (Moritani tawo ɓe kebori adoraade e sawndiiɓe ɗum). Aadee ko goonga wuuri ko ñaamde e yarde kono ɗum tan yonaani ɗum, timminta neɗɗaagu ko jogaade goowaaɗi, woɗaaji e diineeji e denndaangal pine ƴellitooje hakkillaaji. So tawii neɗɗo haɗaama ɗeen geɗe fof, wemjat.
So tawii lanndaaji politigi dowla Mali ko ko njiiɓondiri e pooɗondiral laamu, maa mbiyaa ɓe keñanaaki wootiɗinde leydi maɓɓe e faabaade ɓesngu maɓɓe ndummbaangu hannde e nder gure rewo ɗee ko wayi no Tummbuktu, Gaawo e Kidaal ekn… , rewɓe e sukaaɓe ɗiin nokkuuji nan kebloo dartaade ndii tiimaandi kesiri nduttoori en e jamanuuji niɓɓi. Ñaayre rimre fotaani ɗaldeede e juuɗe taƴooɓe.
Maamuudu H. Joop


text:
Ɗemɗe Afriknaaje 13 tawateeɗe he nder Google Translate
Google Translate ko software mo neɗɗo waawi huwtoraade ngam firde kelme, konngol timmungol walla yumre, ummoraade e ɗemngal fayde e ɗemngal goɗngal. Yeru, aɗa waawi winndude konngol e gootal e ɗemɗe naatnaaɗe heen ɗe, ko wayno Farayse mbiyaa yo ɗum firɗum e Arab, software o firanma konngol Farayse ngol e Arab. Hannde ɗemɗe sappo e tati Afriknaaje ene njeyaa e naatnaaɗe he ngaal kuwtorogal karalleewal.
Ɗeen ngoni ɗeeɗoo ɗemɗe ɗe payɗen jaŋtaade. Africans,1 Xhosa, Zulu, Seshoto(Afrique du Sud), Amharic (Eccopi), Hawsa, Igbo, Yoruba (Nigeria), Malagasy (Madagascare), Swahili (leyɗee keewɗe Fuɗnaange e hakkundeere Afrik), Somaali (Somalie), e Chichewa (Malawi).2
So en teskiima he nder ɗemɗe 13 Afriknaaje ɗe jaŋtiɗen dow ɗe, ma en taw ko ɓuri heen heewde ko ɗemɗe Fuɗnaange walla Fuɗnaange-Worgo Afrik, ko heen tati (3) tan ngoni ɗemɗe Hiirnaange Afrik. Woni Hawsa, Igbo, e Yoruba ko Nijeryanaaje. Geɗal goɗngal teskinngal kadi ko e nder ɗemɗe nay mawɗe he nder Nigeria ɗe ko Pulaar/Fulfulde tan woni ko tawaaka heen. Sikke alaa, ko weltaare mawnde wonan’de kala ɓiyɗo Afriknaajo haa ɓuri teeŋtude noon e ngenndiyankeeɓe mayri haɓantooɓe ngam ɓamtaare ɗemɗe ngenndiyankeeje mayri, yiyde ɗemɗe Afrik ene cawndondira e ɗemɗe goɗɗe winndere e nder dingiral ɓamtaare e karallaagal dowrowal. En njejjitaa noon huwtoraade o ɗoo fartaŋŋe ngam siftinde ngenndiyankeeɓe Fulɓe ko ɓe meeɗaani yejjitde boom, ɗum woni “ Aduna ko mi yahii, haɓɓu paɗe maa ngabboɗaami kono wonaa mi parii heblo njehen”. Aduna ko ɗannungal ngal aldaa e ñallinde walla hiirnude; ñalnde kala ko dawol, ñalnde kala ko kiirndol. So a ñallinii tan dawnooɓe mbirtomaa. Nde kiirndataa tawa ɓe ngoɗɗi, hay punndi maɓɓe majjirma. Aduna men hannde ko aduna mbaylaandi e karallaagal. Won ko golletenoo hanki duuɓi cappanɗe walla ni teemedde, tawo hannde gasnude ɗum ene newoo e nder yontere. Waɗinoon ko hannde karallaagal waɗɗii ko e dow hirke duleendu. No ɓamtaare way yaawde hannde ni ko noon kadi daɗeede way yaawde. Kala ɗannotooɗo mo wonaa jom himme toowɗo tawa kadi ko jooɓiiɗo e ngal karallaagal kesal ko yoni, laawol makko liiltat. Jommbaani boom, maayde makko e laawol tawa o yettaaki jaaƴorde makko.
1Hayso Africans iwdi mum ko ɗemngal Oropnaaɓe ceekodaangal he ɗemngal Holandanaaɓe (Dutch) ne, haalooɓe ɗum ɓe ko raaneeɓe Afriknaaɓe jeyeeɓe he ɗeeɗoo leyɗeele: Afrique du Sud, Lesotho, Malawi, Namibie, Zambie, e Zimbabwe.
2 Malawi, Zambie, Mozambique, e Zimbabwe. E ngal anndiraa kadi he innde Chinyanja walla Nyanja he woon e nokkuuji he ɗeeɗoo leyɗeele:Mozambique e Zambie.